text:
Tað vóru 160.000 gistingar í ferðavinnuni í fjør, tað eru 600 fleiri enn fyrra árið, svarandi til ein vøkstur á 0,4%. Í tali av gestum vóru tó 2.500 fleiri, svarandi til ein vøkstur á 4%.
Meðan gistingarhús stóðu seg væl við einum vøkstri á 8%, var ein munandi afturgongd á 20% tilsamans fyri leigu av húsi ella íbúð, bóli og bita og kamping.
Tá talan er um innskrivingar av persónum, er tað ein vøkstur á eini 2.500, frá 62.900 í 2015 til 65.400 í 2016. Her eru 3.900 fleiri innskrivingar á gistingarhúsum og 1.400 færri fyri hinar gistingarhættirnar.
Verður hugt eftir bústaðarlandi, hagani fólkini koma, var ein triðingur av gistingunum hjá ferðafólki úr Danmark, og ein fjórðingur vóru føroyingar sjálvir.Tað var eisini frá føroyingum, at størsti vøksturin kom, síðani frá týskarum, dønum og fólki úr Asia. Størsta afturgongdin var frá bretum, fraklendingun og finnum.
Tað er vert at hava í huga, tá man samanber gistingar og gestir í 2016 við 2015, at tað var ein óvanliga stórur vøkstur í ferðavinnuni í 2015 í samband við sólarmyrkingina í mars tað árið. Eisini skal gerast vart við, at hendan uppgerðin av gistingarhagtølum fevnir ikki um tann gistingarháttin, ið verður nevndur ‘airbnb’, tí Hagstovan hevur ikki atgongd til upplýsingar um gistingar av hesum slag.
Mánaðarliga er tað ein javnur vøkstur ár fyri ár, síðan ársbyrjan 2013, tá farið varð undir at innsavna hagtøl um gistingar kring landið, og 2016 heldur sama støðið sum merkisárið 2015, tá tað sum sæðst var serliga stórur vøkstur í mars í samband við sólarmyrkingina. Í samband við hagtølini fyri mars í fjør, tá sólarmyrkingin var, skal viðmerkjast, at gistingar við ferðafólka- og hotellskipum ikki eru taldar við, ei heldur nógvar av gistingunum, har ferðafólk leigaðu bústað frá privatum.
Hvat er ein gisting og ein innskriving
Viðvíkjandi uppgerðarháttinum, so verður ein gisting tald sum hvør einstøk nátt, ið ein persónur gistir á gistingarstaði, ið skrásetir og letur Hagstovuni upplýsingar um gistingar. Í hagtølunum eru eisini innskrivingar, t.e. tal av fólki, sum skriva seg inn í gistingarhús, íbúð og hús, kamping ella ból og bita. Sum nevnt ber ikki til hjá Hagstovuna at fáa upplýsingar um gistingar umvegis ‘airbnb’, heldur ikki ábendingar um, hvussu nógv hesin gistingarháttur vindur uppá seg og skeiklar myndina av gistingarvinnuni í Føroyum.
Flestu gistingar hjá ferðafólki úr Danmark
Verður hugt eftir hvaðani ferðafólkini koma, so eru tær flestu gistingarnar, 33%, hjá fólki, sum búgva í Danmark. Harnæst eru tað fólk, sum búgva í Føroyum, ið eiga 26% av gistingunum. Hini Norðanlondini standa fyri 16% av gistingunum, men hetta er aftan fyri gestirnar úr øðrum europeiskum londum uttan fyri Norðurlond við 19%, og her vigar vøksturin hjá fólki úr Týsklandi og Niðurlondum nógv. So er eitt langt lop niður til teirra, ið koma úr londum uttan fyri Europa, t.e. Amerika, Kyrrahavslond, Asia og Afrika við tilsamans 4%.
Í talvuni niðanfyri eru gistingar býttar eftir einstøkum londum, har ferðafólkini búgva. Umframt úr Danmark og Føroyum, ið sum nevnt eru langt ovast, koma tey serliga úr Noregi, Týsklandi, Íslandi, Bretlandi og Svøríki.
Tveir triðingar av ferðavinnugistingum vóru í Suðurstreymi
Tað vóru eisini umskaringar í gistingartølunum millum Suðurstreym og Føroyar annars: 549 færri í Suðurstreymi og 1.141 fleiri uttan fyri Suðurstreym. Hetta vendist tó við, tá talið av gestum, t.v.s. innskrivingum, verða taldir. Tá er rættiliga stórur vøkstur í Suðurstreymi við 2.911, svarandi til 8%, meðan tað er óbroytt í Føroyum annars.
Men framvegis eru nógv flestu gistingarnar í Suðurstreymi. Av teimum 159.759 gistingunum í 2016 vóru 101.988 í Suðurstreymi, svarandi til 64%.
86% av gistingum í Suðurstreymi í gistingarhúsi – 68% fyri Føroyar annars
Verður hugt eftir gistingarhátti er stórur munur á Suðurstreymi og Føroyum annars. 86% av øllum gistingum í Suðurstreymi vóru í gistingarhúsi, samanborið við 68% í Føroyum annars. Bert 8% av gistingunum í Suðurstreymi vóru í íbuð ella húsi, samanborið við 16% fyri Føroyar annars. Enn størri var munurin í kamping, sum bert stóð fyri 3% av gistingunum í Suðurstreymi men 15% í Føroyum annars. Minsta talið av gistingunum var sum ból og biti, einans 2% í Suðurstreymi og 1% í Føroyum annars.
Ymisk gongd fyri tal av gistingum og tal av gestum
Samanlagt hava gistingarhús 9.200 fleiri gistingar, 3.700 fleiri í Suðurstreymi, svarandi til ein vøkstur á 4%, men heili 5.500 fleiri uttan fyri Suðurstreym, svarandi til 16%. Fyri allar aðrar gistingarhættir er stór minking.
Øðrvísi er gongdin fyri tal av innskrivaðum gestum. Her vóru 3.000 fleiri innskrivingar í Suðurstreymi í 2016 enn 2015, men ein minking á 20 í Føroyum annars. Og her høvdu gistingarhús í Suðurstreymi 3.400 fleiri innskrivingar, svarandi til ein vøkstur á 11%, meðan gistingarhús í Føroyum annars høvdu góðar 500 fleiri, svarandi til ein vøkstur á 3%.
Í miðal gista ferðafólk hálvatriðju nátt
Út frá upplýsingum um tal av gistingarnáttum og um tal av innskrivingum, ber til at rokna eitt miðaltal fyri, hvussu nógvar nætur hvør persónur gistir. Hetta sæst í talvuni niðanfyri. Fyri allar Føroyar gistur hvør persónur í miðal 2,4 nætur, eitt vet styttri enn í 2015, har miðaltalið var 2,5 nætur. Longst gista fólk, sum leiga íbúð ella hús, serliga í Suðurstreymi, har miðaltalið er 4,2 nætur.
Veksandi partur av gestunum eru í frítíðarferð
Í hagtølunum sæst eisini, hvussu innskrivingar hjá fólki á gistingarhúsum eru býttar eftir endamáli við ferðini, alt eftir hvaðani ferðafólkini eru. Hesar upplýsingar eru bert frá gistingarhúsum og ikki frá ferðafólki í íbúð/húsi, kamping ella bóli og bita.
Her er endamálið býtt í tvey, frítíðar- ella starvsferð. Í fjør vóru 69% av gestunum í frítíðarørindum, og er hesin parturin vaksin støðugt síðstu trý árini.
Dagførd og útgreinað gistingarhagtøl eru at finna í hagtalsgrunninum her.


c: text/html

text:
Heri Simonsen 04.10.2015 (23:35)
Stjarnan gav Gunnari duppultan heiður
Gunnar Nielsen, landsliðsmálverji hevur fingið duppultan heiður, nú íslendska landskappingin endaði ígjár.
Gunnar er duppultur ársins spælari í Stjarnuni. Hann hevur fingið heiðurin, sum ársins spælari hjá liðfeløgunum, og so er hann harumframt valdur til ársins spælara í felagnum.
Gunnar sigur í stuttari viðmerking, at hetta var ein fínur máti at enda kappingini við.
Stjarnan endaði annars á einum fjórða plássi í pepsideildini 2015.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her

robotstxt: allowed

filter: keep


text:
Norski sangarin og sangskrivarin Moddi var eitt av høvuðsnøvnunum á G! Festivalinum í 2014, nú er hann aftur í Føroyum, hesaferð við einum savni av forbodnum sangum.
Tíðindaskriv,
Unsongs, er heitið á útgávu hjá Moddi, sum kom út í fjør heyst.
Moddi hevur eisini givið bók út við heitinum Unsongs, og áðrenn konsertina hevur Knút Háberg Eysturstein viðtalu við Moddi um bókina.
Unsongs er fjórða útgávan hjá Moddi. Talan er um sangir, ið eitt tíðarskeið hava verið bannaðir, sensureraðir ella eru doyvdir. Við stórum kenslusemi og hugflogi hevur Moddi givið sangunum nýtt lív og skapt eina rørandi og opinbarandi úgávu. Her er talan um sangir hjá eitt nú Vashti Bunyan og Pussy Riot. Men eisini um Army Dreamers hjá Kate Bush, ið var ein sangur, ið BBC bannaði undir fyrra Golfkrígnum.
Tónleikurin hjá Moddi er ein samanrenning av fólkatónlieiki og poppi, tó Moddi sjálvur sigur seg at vera sangara og søgusigara. Unsongs er ein ómetaliga sterk útgáva og konsertuppliving, har søgur, ið onkur ikki vildi hava sagdar, verða sagdar.
Unsongs bæði heiðrar tí sensoreraða og avdúkar sensorarnar.
Moddi fer á lítla konsertferð í Føroyum. Hann spælir í:
Norðurlandahúsinum 26. november (Til hesa konsertina sleppa lesandi inn fyri hálvan prís)
Spaniastovu 27. november
Listastovuni í Miðvági 28. november


text:
Barnalund
Dagstovnurin í Fuglafirði eitur Barnalund og heldur til á Mirmansvegi 39. Stovnurin varð settur á stovn januar 1991, og varð útbygdur 1. august 2007.
Dagstovnurin er ein samansjóðaður stovnur, ætlaður til 76 børn í aldrinum 0 til 6 ár. Stovnurin er skipaður í tvey hús við einari vøggustovu og einari barnagarðstovu í hvørjum húsi. Í kjallaranum er ein barnagarðsstova.
Leiðari á stovninum er Leila Hentze Hansen, telefon nr.: 23 80 31
Stovurnar:
Undir fossi, 23 80 33
Undir hamri, 23 80 34
Á Rókini, 23 80 35
Í Króki, 23 80 36
Teldupostur: dagfugl@fuglafjordur.fo
Upplatingartíðir:
Mánadag til fríggjadag, kl. 7.30 - 17.00.
Grundlógardag og Ólavsøkuaftan er opið til middags.
Stongt er fast hesar dagar: Jólaaftan og millum jóla og nýggjárs.
Flaggdag og Ólavsøkudag.
Barnalonin fer í summarfrí í tvær vikur í seinnu helvt av juli mánað.
Foreldraráði í Barnalund heyst 2017
Henny Abrahamsen / formaður.
Sandra Jovevic / næstformaður.
Rósa Gaardlykke / skrivari.
Klara Petersen / nevndarlimur.
Leivur á Lakjuna / nevndarlimur.


text:
Ikki færri enn 90 børn 10 ár og yngri royndu seg fyrstu ferð Hvirlan skipaði fyri Stuttleikum á Tórsbreyt, og 179 børn aðru ferð. Í 2010 vóru tað 66 børn sum royndu seg. í 2011 verða Stuttleikir á Tórsbreyt tann 5. juni kl. 14.00 – 16.00.
Endamálið við tiltakinum er at geva børnum møguleika at kunna seg um fjølbroytni innan frælsu ítróttirnar, samstundis sum at tey hava ein stuttligan dag á Tórsbreyt. Fyri at tryggja at tann einstaki sleppur at hugsa um at gera sítt besta og ikki bara verða betri enn vinurin, verða úrslit ikki registrerað, og tí verður heldur eingin ranglisti gjørdur eftir kappingina. Í staðin fáa øll tey, sum melda til, eitt skreytblað, sum barnið skal hava við til start í hvørjari grein. Tá barnið so hevur gjøgnumført greinina, verður úrslitið skrásett á skreytblaðið. Barnið kann fáa trý úrslit í hvørjari grein skrásett á skreytblaðnum. Tá allar greinar eru gjøgnumførdar, tvs barnið hevur fingið minst eina skráseting í hvørjari grein fær tað eitt heiðursmerki fyri avrikið. Um børnini hava hug, kunna tey royna ymsu greinarnar so ofta tey vilja, tó verða bara tær tríggjar fyrstu royndirnar skrásettar á skreytblaðnum.
Greinarnar eru:
- 60 m renning
- Longdarlop
- Bóltkast
Tilmelding byrjar kl. 13.30 og heldur áfram inntil kl. 15.30. Kl. 16.00 endar tiltakið.


text:
Útnorðurráðið varð stovnað í 1997 millum Føroyar, Ísland og Grønland. Tá Útnorðurráðið í 2007 hevði 10 ára hátíðarhald, varð samstundis skipað fyri hugskotskapping um hvussu londini í útnorðri kundu knýtast tættari sambond.
Úr Suðuroynni kom uppskot um Útnorðurskúlan, ein skúli, sum skuldi byggjast upp í teimum trimum londunum. Útnorðurráðið tók undir við hesum uppskotinum í 2007 og hevur aftur í 2017 samtykt, at Útnorður skúlin skal setast á stovn.
Í Suðuroynni var tankin frá byrjan, at skúlin skuldi staðsetast í Suðuroynni og eru kommunurnar í Suðuroynni samdar um, at Útnorður skúlin skal staðsetast í Hvalba.
Ein bólkur er settur at arbeiða við fyrireikingunum av Útnorður skúlanum, sum skal skipa skúlan bæði bygnaðarliga og innihaldsliga. Í Hvalba eru hølir tøk til bæði sjálvan skúlan og til næmingabústað, og eru fysisku karmarnir sostatt til taks til at kunna fara ígongd í august 2019.
Verkætlanarbólkurin fer í næstum at kunna bæði kommunurnar í Suðuroynni og Landið um ætlanina, soleiðis at hon kann setast í verk í tráð við tilmælið frá Útnorðurráðnum.
Kommunurnar í Suðuroynni taka undir við hesari ætlan, sum førir við sær, at fleiri størv til fólk við útbúgving og onnur størv verða við Útnorður skúlan.


text:
Á aðalfundinum hjá Ráðgevarafelagnum 27. apríl var sum vanligt nevndarval á skránni. Fyri vali stóðu Árni Jakobsen og Svend Sivertsen. Báðir vóru afturvaldir. Eisini eykalimirnir stóðu fyri vali og vóru
bæði Jóhan Poulsen og Árni Winther afturvaldir.
Í nevndini í Ráðgevarafelagnum eru nú: Selmar Nielsen, SNA; Eyðbjørn Brimnes, LBF; Árni Jakobsen, SMJ; Rúni Abrahamsen, MAP-arkitektar og Svend Sivertsen, FuglArk.
Nevndin skipar seg á fyrstkomandi nevndarfundi.
Hagtalsgreining av ráðgevaravinnuni
Fyri 6. ferð hevur Ráðgevarafelagið innheintað árlig hagtøl frá limum felagsins. Fyri 2016 hava 16 limir latið hagtøl inn til felagið. Hetta eru 81% av limunum, og gevur hetta eina góða ábending av støðuni í vinnuni. Endamálið við hagtalsgreiningini er at fáa samanberiliga vitan til vega um vinnugreinina, m.a. hvar vinnan selur sínar vørur og tænastur og hvørjir geirar selt verður til
Tølini vísa, at samlaði umsetningurin í vinnuni er øktur úr 122 mió. kr. í 2015, uppí 145 mió. kr. í 2016. Hetta er ein vøkstur uppá 19%. Samanborið við 2011, sum var fyrsta árið kanningin varð gjørd, hevur vøksturin hesi 6 árini verið uml. 86%.
Í talvunum niðanfyri sæst, at nógv tann størsti parturin av ráðgevaratænastunum í 2016 ella 44% vóru keyptar av kommununum, privatar fyritøkur standa fyri 29% og tað almenna annars 25% av keypinum.
Verður hugt eftir hvat slag av uppgávum sum ráðgevaravinnan hevur loyst í 2016, sæst á myndini niðanfyri, at bygningar eru 70% av arbeiðunum. Næst bygningum koma annleggsarbeiðir so sum vegir og havnir.


text:
Tann 23. februar skipar MFS fyri einum rimmar tiltaki á Føroyahúsinum. Á skránni verður: * Intimkonsert við Hansinu Olsen (ársins singer/songwriter 2006). Aftaná fara Hansina, Janus Kampmann og Hallur Johannesen at undirhalda við góðum tónleiki. * Quiz-kapping við fleiri umførum (vinnaraborðini fáa vinningar eftir hvørt umfarið) * Felagssangur * Pissubarr - Happyhour til tann fyrsti fer á wc (happyhour byrjar kl. 19.00) * Gallianoshot fyri 10 krónur. * Matur kann keypast frá 19.00 - 21.00 fyri 60 kr.
Høvuðsrættur: Hósnarungagrýta við basmatirísi og rucculasalat við pinjukjarnum. Dessert: Vaniljuísur við frískari frugt og sjokulátasós Kaffi.
Við hesi skránni hava vit skapað karmarnar um eitt brak av einum kvøldið. Vit byrja stundisliga kl. 19.00 og tiltakið heldur áfram til kl 02.00. Tiltakið er ókeypis fyri MFS-limir. Ikki-limir gjalda einans 50 kr. við dyrnar. Møguligt er eisini at tekna seg sum lim og rinda 150 krónur fyri bæði tiltakið og 1 ára limagjald í MFS.


text:
Hvørt mánakvøld vetrarhálvuna koma pensjónistar saman í Didu-húsinum, sum Kvøldarsól eigur. Viðhvørt er upplestur á skránni, og fleiri hava hondarbeiði við sær. Einaferð um árið hevur felagið jólasølu við heimagjørdum pløggum og lutum.
Limur í Kvøldarsól kann ein gerast frá 60 ára aldri. Fyrimunir eru við limaskapi. Ein fær til dømis eitt limakort frá Landsfelag Pensjónistanna, sum gevur rætt til avsláttur í ávísum handlum. Eisini fáa limafeløgini tilboð um at koma við í útlond at ferðast, og á hvørjum ári er pensjónistaveitsla í Havn fyri allar limir í Føroyum.
Diduhúsið, Garðavegur 6, 240 Skopun
Forkvinna: Birgit Hentze, tlf 361330
Leinkja til Blað teirra eldru Sólsetur, trýst HER


text:
Mentan
Eik broytir gjøld og rentur
27. Des 2011
Frá 1. februar 2012 lækka fleiri av tænastugjøldunum í Eik. Somuleiðis lækkar rentan á 1. veðrættarlánum og ávísum innlánum, meðan bidragið á realkredittlánum hækkar. Ómaksgjøld...
les meir
Føroyingar nýta genbanka
23. Des 2011
Antin konan hevur verið ótrúgv, barnið rænt ella fólk leita eftir ættarbondum í Kina, so er møguleikin komin. Eisini føroyingar taka lut. Fleiri føroyingar hava...
les meir
Samgongan fer ímóti fólksins vilja
23. Des 2011
Ein Gallup kanning, sum fakfeløgini hava umbiðið, vísir, at uppskotini um flatskattin og at skatta pensjónsinngjøldini hava ikki undirtøku millum fólkið. Tvørturímóti, so siga heili...
les meir
Akustisk konsert við Jam obSession í Spaniastovu 23.des. kl 21
23. Des 2011
Jam obSession er ein tónleikabólkur úr Klaksvík, sum vil fremja samanhald og samspæl millum ung og eldri tónleikatalent. Kendasti ungdómligi veteranurin í bólkinum er Karl...
les meir
Okkura letur upp sølustað í Norðagøtu
22. Des 2011
Okkara, bryggjaríið á Velbastað, hevur í dag latið upp sølustað í Norðagøtu. Sølustaðið verður rikið í samstarvi við PE-handilin í Norðagøtu, sum í fyrsta umfari...
les meir
Nema Software Solutions nýggja leiðslu
22. Des 2011
Jógvan K. Glerfoss er í dag settur sum leiðari á Nema Software Solutions. Samstundis styrkir Nema um SharePoint førleikan við at seta nýggjan seniorráðgeva. Jógvan...
les meir
Amanda Gullaksen Ársins Rósa 2011
22. Des 2011
- Hon hevur við eldhuga eggjað børnum og ungum at taka aldargomlu kvæðamentan okkara til sín og hevur givið sítt íkast til, at føroyski dansurin...
les meir
Hanus Poulsen farin frá fyri aldur
22. Des 2011
Týsdagin 20. desember 2011 skipaði kommunan fyri hátíðarløtu til heiðurs fyri Hanusi Poulsen, byggifrøðingi á Teknisku Umsiting, sum eftir góð 20 ár í starvi hjá...
les meir


text:
Barbara Holm 15.04.2018 (23:12)
Jenis finst at Kringvarpinum
Í kvøld hevur Jenis av Rana, tingmaður fyri Miðflokkin, sent miðlunum eitt lesarabræv, har hann finst at Kringvarpinum. Ítøkiliga er tingmaðurin ónøgdur við, hvussu Kringvarpið hevur handfarið úrslitið av kanningunum, sum vórðu gjørdar í sambandi við Gud Signi Føroyar sendingina, sum varð sendi hóskvøldið.
– At kringvarpsfólk skulu gerast firtin og í øðini inn á tær kanningar, sum gjørdar eru í sambandi við sendingarnar, tað krevur bæði eina og fleiri frágreiðingar, fyrrenn ikki frá stjóranum.
– Ein stórur partur av føroyingum trúgva, at Gud hevur skapt heimin, tað vísa hesar kanningar m.a. Fantastiskt og sjálvsagt í einum sokallaðum kristnum landi, øll burdu havt orsøk at gleðst um tað!
– Men tíverri tykist gleðin hjá summum kringvapsfólkum vend í vreiði vegna hendan gleðiliga veruleika.
– Hvør í verðini man orsøkin vera til tað, spyr Jenis av Rana.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Menniskjalívið: Frá móðurlívi til grøv
Politikkur18-05-2018 - 20:39 - Jóanis Albert Nielsen
Í kjalarvørrinum av at áhugafelagið Frítt Val, ið arbeiðir fyri fríari fosturtøku í Føroyum, ætlar at stovna seg sum eitt felag, so meta vit, at tað er rætt av okkum at geva øllum, sum ætla at møta upp til fundin, eina inniliga áheitan um at fáa høvdið upp úr sandinum og veruliga hugsa um, hvat tey gera.
Líkamikið hvussu tú vendir ella snarar tí, so kanst tú ikki koma til eina skilagóða niðurstøðu um, hví eitt fostur er minni eitt menniskjalív enn eitt smábarn.
Líkamikið hvar, ein er á síni lívsleið, so hevur ein virði og ómissandi rættindi.
Hetta er galdandi fyri øll frá móðurlívi til grøv.
Tað er ein sannroynd, at tað eru fleiri ymiskar og óynsktar støður viðvíkjandi graviditeti, men tó kann ein ikki stinga høvdið í sandin og ignorera, at her er eitt menniskjalív, eitt barn, íblandað.
Í staðin fyri at broyta samfelagið til at loyva og at eggja forsturtøku, so skuldi samfelagið heldur verið tillagað til at lofta hesum keðiligu støðunum.
Vit vóna so hjartaliga, at tit, sum ætla í gongd við hetta felagið, hugsa tykkum um!
Vegna Huxa,
Tummas Jóhan í Djónastovu, formaður


text:
Hvat bagir í Kringvarpinum
Politikkur15-04-2018 - 22:49 - Jóanis Albert Nielsen
Eg havi av og á samband við kringvarpið og tey, ið har starvast. Sum heild bæði fitt, fyrikomandi, blíð og arbeiðssom.
Men so bráddliga kenst ikki aftur! Tykist sum nøkur teirra taka stykkið úr, fara í sjálvsving, gloyma alt um objektivitet og halda seg eiga bæði kringvarpið, lurtaran, sannleikan og veruleikan.
Sjálvterapisendingarnar.
Eg latið sjálvterapisendingarnar hjá Heina liggja, fyribils, tær skaða jú ongan annan enn hann sjálvan. Men at kringvarpsfólk skulu gerast firtin og í øðini inn á tær kanningar, sum gjørdar eru í sambandi við sendingarnar, tað krevur bæði eina og fleiri frágreiðingar, fyrrenn ikki frá stjóranum.
Ein stórur partur av føroyingum trúgva, at Gud hevur skapt heimin, tað vísa hesar kanningar m.a. Fantastiskt og sjálvsagt í einum sokallaðum kristnum landi, øll burdu havt orsøk at gleðst um tað!
Men tíverri tykist gleðin hjá summum kringvapsfólkum vend í vreiði vegna hendan gleðiliga veruleika.
Hvør í verðini man orsøkin vera til tað?
Í øði út á skúlarnar.
Í øði fara tey, saman við sjálvprofilerandi " vertinum", at royna at finna orsøkir til, hví tað er so galið, hví tað er so illa statt við føroyska skúlunum og hví føroyingar eru so frekir at trúgva uppá Gud, Skapara Himins og jarðar.
Eitt eru prátini við menn, sum hava valt ikki at trúgva Gudi, men hví, í hesi øði, fara út á skúlarnar at stilla lærarar til svars fyri, hví hesir ikki hava megnað, áðrenn skúlalok, at hava rikið trúnni úr næmingunum?
Hví ikki fegnast?
Hví ikki kannað og fegnast yvir frálæruna, sum hevur megnað at varðveitt trúgv næminganna?
Hví ikki vitjað samkomur, kirkjur, prestar, samkomuleiðarar, sunnudagsskúlalærarar, foreldur v.m. og fregnast um, hvussu til hevur borið at vart, ment og styrkt føroyska ungdómin, so gudloysisstreymurin, sum treingir á, ikki hevur fingið sama gróðrarbotn teirra millum sum tíverri so mangar aðrastaðir?
Og hví blint verja uppáhaldið um, at menningarlæran og vísind hava nakað við hvønn annan at gera og athalda, at trúgvin uppá Skaparan útilokar vísind?
Veruleikin er jú tvørturímóti!
Vísindin vísir og prógvar stórleika Guds!
Aftur og aftur vísir vísindin okkum, hvussu ómetaliga stórur Gud og Skapari okkara og skapanarverk Hansara er, ella, sum ”Tóra” so væl skrivar í viðmerking á portal.fo: ”Onki er meir ótrúligt enn hvussu cellubiologi og genetik rigga.... og tá man lærur hesi fak, er tað ringt ikki at trúgva uppá Guð”
Hinvegin vita vit væl, at trúgvin á tilvildarligu menningarlæruna hongur í einum tunnum tráði, nei orsakað, tráðurin er í fleiri støðum slitnaður, tí menningarlæran er als ikki knýtt at vísind ella tíansheldur vísindaliga grundað!
Og tann veruleikin hevði verið upplagdur hjá onkrum av dugnaligu kringvarps- fólkunum at greitt føroyinginum frá, honum sum trúfast verður tvangskravdur lurtara-og hyggjaragjald.
Jenis av Rana


text:
Koyr okkurt leikutoy í, sum barnið fær eyga á við tað sama, tá tað opnar eskjuna. Hetta kann vera ein bamsa, ein fótbóltur við pumpu, ein bilur, ein dukka, eitt ljóðføri o.s.fr. Tað er eisini stuttligt at koyra eina persónliga heilsan av tær og familjuni í eskjuna.
Koyr leikur í sum børnini verða glað fyri, okkurt tey kunnu "klemma" so sum ein bamsa, dukka, sovidýr, fingradukkur, bilar, flúgvari, munnharpa, blokkfloyta, putlispæl, jojo, oyralokkar, hárprýði o.a.
Blýantar, pennar, blýantsspískari, litblýantar, viskileður, lineal, tussjir, blokkar, málibók, brævpappír, pennahús, klistrimerkir o.a.
Tannbust, tannkrem, sápa, hárbust, lappi, kambur, hárklips o.a.
Lítlar bóltar, hoppiband, bóltar at blása upp, sveittaband, svimjibrillur o.a.
– okkurt at eta ella fara í – Góðgæti, ið heldur sær til mars 2019. Tó ikki sjokoláta. Sólbrillur, keppur, handskar, turriklæð, hosur, húgvur o.a.
MATUR, ið kann spillast
KLÆÐIR, burtursæð frá tí, sum er nevnt omanfyri.
FLÓTANDI, hársápa, húðkrem, sápubløðrur o.a.
KRÍGSLUTIR, spælibyrsur, revolvarar, hermenn, knívar o.a.
HEILIVÁGUR, vitaminir, bomm fyri hosta, salvur o.t.
VEIKIR LUTIR, lutir, ið kunnu brotna, spegl, o.a.
VANDAMIKLIR lutir, ið kunnu skaða, saksar, o.t.
BRÚKTAR LUTIR
BØKUR við teksti
POLITISKT ELLA ÁTRÚNAÐARLIGT TILFAR
Frætta tit aftur frá børnunum?
Tú kanst leggja eitt bræv til barnið og eina mynd av tær sjálvum ella tínari familju í eskjuna. Ikki skriva nakað átrúnaðarligt ella politiskt í brævið. Um tú skrivar navn og bústað, fer barnið, sum fær tína skógvaeskju, kanska at skriva aftur til tín. Fleiri føroysk børn hava fingið brøv frá børnum, sum hava fingið skógvaeskju úr Føroyum, sí nøkur brøv her.
Um onkur ynskir at stuðla Christmas Child í Føroyum, ber til at flyta pening á hesa konto í Betri Banka:
Reg.nr.: 9181 - Konto nr.: 1403917
Copyright © 2017 Christmas Child Føroyar


text:
Á skránni hjá Kringvarpinum í kvøld er endursendingin "Stríðið um tey 10 prosentini", har millum annað Astrup segði kendu orðini: Erstatning for hvad?
Sendingin var send fyrstu ferð tann 10. mars 2016, og nú metir Kringvarpið so at rætta løtan er at endursenda hana aftur, nú av álvara er ivasamt um uppskotið um fiskivinnunýskipanina verður samtykt, og um samgongan yvirlivir.
Kringvarpið sigur soleiðis um sendingina: Í sendingini lýsa vit, hvussu fiskatilfeingið verður savnað á færri og færri hondum, og spurnartekn verður sett við, hvørt valdið at skipa fiskivinnuna liggur hjá politikarunum ella hjá vinnuni.
Um tú veitst okkurt, sum VP ikki veit - skriva so til vp@vp.fo


text:
Nýggjar kanningar, sum Havstovan hevur gjørt saman við dønum, norðmonnum og týskarum, vísa eitt nógv veikari botnrák av køldum sjógvi enn væntað gjøgnum eitt skarð í Íslandsrygginum, sum nevnist “Western Valley” (vestari dalur). Afturfyri rak tað ovara lagið av heitum Atlantssjógvi í hesum øki harðari enn væntað úr Atlantshavi inn í Norðurhøv.
Føroyar liggja á einum undirsjóvarryggi, sum skilir tey arktisku havøkini norðan fyri okkum frá restini av heimshøvunum; men sjógvur ferðast tó tvørtur um ryggin báðar vegir. Í teimum ovaru løgunum er tað heitur sjógvur, sum ferðast móti Arktis (reyðu pílarnir á myndini). Í dýpinum er tað kaldur sjógvur, sum niður móti botni smýgur sær gjøgnum tey djúpu skørðini í rygginum á veg úr Norðurhøvum út í Atlantshavið (bláu pílarnir).
Hetta kalda botnrákið ber sjógv við sær, sum hevur sogið varma og CO2 úr luftini í Arktis, og tá hann er komin tvørtur um ryggin, søkkur hesin sjógvur niður í dýpið á heimshøvunum. Botnrákið hevur tí stóran týdning fyri veðurlagið í heiminum; men tað hevur eisini serligan týdning fyri okkum føroyingar, tí sjógvurin, sum rekur úr Norðurhøvum í dýpinum, má endurnýggjast. Tað kalda botnrákið gevur tí høvuðsdrívmegina, sum sýgur heitan sjógv norðureftir og ger, at Føroyar hava nógv lýggjari veðurlag, enn tú kundi væntað eftir breiddarstignum at døma.
Sum myndin vísir, verður botnrákið vanliga býtt í fýra ymiskar greinar. Tær báðar sterkastu greinarnar fara ávikavist gjøgnum Danmarkarsundið (DS á myndini) og Bankarennuna (BR á myndini). Ein veik grein fer tvørtur um Wyville Thomsonryggin (WTR á myndini). Seinasta greinin er tann, sum ber kaldan sjógv tvørtur um Íslandsryggin (ÍR á myndini), og tað er hana, sum nýggju kanningarnar hava mátað.
Hóast danskir havfrøðingar sóu kaldan sjógv at fara tvørtur um Íslandsryggin longu seint í 1800-talinum, er hetta tann greinin, sum vit í dag vita minst um; men roknað hevur verið við, at høvuðsrákið av køldum sjógvi tvørtur um Íslandsryggin fór gjøgnum “Western Valley”. Tí varð fígging fingin frá donsku stjórnini at leggja mátiútgerð í hesum skarðinum, og tað gjørdi týska rannsóknarskipið R/V Poseidon í august 2016. Í mai 2017 var so Magnus Heinason og tók nakað av útgerðini upp og las øll mátiúrslitini.
Mátiúrslitini vístu ikki tað, vit høvdu væntað. Heldur enn at vísa eitt sterkt og støðugt botnrák, vístu tey mestsum einki rák niður móti botni. Tað merkir, at samlaða kalda botnrákið tvørtur um allan Íslandsryggin helst er væl veikari enn hildið. Mátingarnar vístu eisini, hví botnrákið er so veikt. Orsøkin er, at sjógvurin í teimum ovaru løgunum yvir Western Valley rekur sera hart úr Atlantshavi inn í Norðurhøv, og tað bremsar botnrákinum, sum skuldi gingið øvugan veg.
Tað vit vita, kemur heitur sjógvur tvørtur um Íslandsryggin ymsastaðni á rygginum, Helst eru tvær høvuðsgreinar, sum fara yvir um ryggin í hvør sínum enda. Tey nýggju mátiúrslitini vísa, at tann norðara greinin, sum fer yvir “Western Valley” er sterkari enn væntað. Allur tann heiti Atlantssjógvurin, sum kemur tvørtur um ryggin, samlast í Føroyastreyminum (sí mynd) og er eisini við til at endurnýggja sjógvin inni á føroyska landgrunninum. Mátiúrslitini verða tí kannaði framhaldandi fyri betur at skilja, hvussu tey ávirka sjógvin í okkara havøki.
Fyribils úrslit frá mátingunum eru útgivin í vísindatíðarritinum “Ocean Science” og síggjast her.


text:
Tíðindi
9. november 2017
Marita Dalsgaard leggur frá sær fyri aldur sum skúlastjóri í Tofta skúla, og tí skal skúlin hava nýggjan stjóra. Tá freistin var úti mánadagin, vóru 4 umsóknir komnar. Í Tofta skúla eru 195 næmingar í 10 árgangum, og 17 lærarar starvast í skúlanum. Starvið verður sett frá 1. desember 2017 ella so skjótt sum til ber.
Um starvið sigur Mentamálaráðið m.a. í starvslýsingini, at skúlastjórin hevur fyrisitingarligu og námsfrøðiligu leiðsluna og ábyrgd av virksemi skúlans. Hann
skal fremja góðar arbeiðsumstøður og gott samstarv millum skúla og heim og í samstarvi við foreldrini virka fyri, at næmingarnir fáa eina mennandi og fjølbroytta undirvísing. Harumframt skal skúlastjórin vera førur fyri at inna eina mennandi starvsfólkaleiðslu, skapa umstøður hjá tí einstaka fyri samábyrgd og ávirkan og tryggja, at lærarar skúlans hava umstøður fyri fakligari menning. Eisini skal skúlastjórin skapa virðing fyri skúlanum og leggja dent á at menna skúlaskapin í kommununi.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Orð: Valdimar Briem
Týtt: Jákup Dahl
Tað ofta er í deyðans skuggadølum,
at myrkur dregur fyri lívsins sól;
mær sýnist stongt í ljósins gleðisølum,
sund lokin øll og byrgt upp í hvørt skjól.
O, Guð, lat tú tó altíð skína
mær opnan himin tín,
so dýrd eg skoði tína!
2. Tað ofta er á trongum lívsins breytum,
at treystið bilar til at bjarga sær,
mær kemst ei fram úr freistingum og treytum,
eg falla má, um tú ei bjargar mær.
O, Guð, lat andan oman stíga
og styrkja andan mín,
tá niður hann vil níga.
3. Tað ofta er í heimsins káta gleimi,
at ikki hoyrist lívsins friðarmál,
tað hoyrist ræðsludun í tíðarstreymi,
men eingin rødd, ið uggar rædda sál.
O, Guð, lat mál títt hægri ljóða,
at eg hoyri tína reyst
meg kalla barn títt góða.
4. Og tá ið deyðans tyngd á eygu sígur,
tá sýn mær opnan dýrdarhimin tín,
og tá ið hold mítt troytt til hvíldar nígur,
o, send tín anda til at styrkja mín,
og tá ið letist aftur oyra,
hin gleðiboðskapin
um Jesus lat meg hoyra!


text:
Rólant Waag Dam 22.07.2009 (09:01)
Hanus Thorleifsson til HB
Sama heimasíða skrivar, at Hanus Thorleifsson tískil helst verður at síggja í dysti HB fyri HB skjótt.
Kringvarp.fo vil vera við, at Hanus Thorleifsson var nær einum skifti til júst HB undan hesum kappingarárinum, men at B36 gjarna vildi halda áfram við samstarvinum við Hanus Thorleifsson og tískil varð henda avtala av ongum.
? Men ta avtaluna hevur felagið ikki hildið, og tí sleit eg sjálvur samstarvið við B36. Tað er orsøkin til, at eg helt uppat. Allar aðrar søgur eru fjas, sigur Hanus Thorleifsson við kringvarp.fo.
Hanus Thorleifsson verður tó ikki at síggja í dysti í móti kýpriostiska AC Omonia hóskvøldið, og kemur eisini at missa onkrar landskappingardystir orsaka av skúlagongd, men annars skuldi skálamaðurin verið tøkur hjá HB.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Hallur av Rana 09.12.2015 (07:35)
Oddvør við nýggjum søgusavni
- Vit vóru komin niðan á Háls at búgva og vóru nú búsett uttan fyri Havnina. Vit vóru hvørki von við seyð ella neyt, men høvdu livað sorgleys í fjøruni niðri við fabrikkina hjá Østrøm millum snurriváðsbátar og saltfiskastakkar, fiskasentral og jollur hjá skipasmiðjuni. Har stóð eisini eitt skeivt pakkhús.
- Vit kendu okkum øðrvísi her uppi í fjøllunum. Her vóru eingir handlar, og einasti maðurin undir hatti her var Hendrik hjá Amandu, sum seldi nakrar gátuførar seðlar, sum itu happadrátturin."
Hetta er eitt brot úr nýggja søgusavninum hjá Oddvør Johansen, Svanirnir syngja, ið er eitt savn av stuttsøgum, endurminningum og hugleiðingum skrivað við tí lætta og tølandi stílinum, sum eyðkennir skrivingina hjá Oddvør Johansen.
Søgurnar og stubbarnir eru allir merktir av Oddvørs lætta stíli, og at hon dugir at geva bæði fólki og hendingum skemtibrá.
”Svanirnir syngja” er løgd til rættis og prentað á Føroyaprenti. Hon er 135 síður til longdar og er tað Mentunargrunnur Studentafelagsins, ið hevur útgivið savnið.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Nýggja ítróttarfelagið, sum skal eita "Svanur", hevur stovnandi aðalfund komandi Hóskvøld.
Svanur kemur eitt nýstovnað ítróttafelag fyri brekað í Eysturoynni at eita. ÍSB bleiv stovnað í 1981, og var ætlanin alla tíðina, at lokal feløg skuldu mennast runt landið. Men ikki fyrr enn nú er hetta komið so langt. Svanur verður fyrsta felag undir ÍSB!
Svanur vil arbeiða fyri:
• at menna ítrótt fyri brekað í Eysturoy
• skapa umstøður fyri fleiri itróttagreinum
• skipa fyri kappingum saman við ÍSB
• skapa áhuga fyri ítrótti millum fólk við breki í Eysturoy og harvið geva gerandisdegnum eitt innihald
• skapa okkum ein samleika, identitet, hetta er okkara felag, sum vit eru glað fyri og standa saman um.
• at fáa rørslutarnað í gongd við itrótt.
Stovnandi aðalfundur verður i Skúlanum við Løkin í Runavík, hóskvøldið 12. mars kl. 19. Tá verður nevndin mannað, og nýggja ítróttarfelagið fer til verka.
Kelda: Portalurin


text:
Gudloysingar fyri álvarsomum mismuni í danska ríkinum
Felagsskapurin International Humanist and Ethical Union hevur fyri stuttum givið út nýtt altjóða kunningarskriv, ið ber livi- og lógarsømdirnar hjá gudloysingum og ótrúgvandi í øllum heimsins londum saman. Besta úrmælið verður givið londum, ið hava fult út “frælsi og javnrættindi.” Bert seks lond fáa henda heiðurin, og tey eru Taiwan, Niðurlond, Belgia, Estonia, Kosovo og Sierra Leone. Sambært kunningarskrivinum eru gudloysingar í Danmark (Føroyar og Grønland íroknað) harafturímóti fyri álvarsomum mismuni (severe discrimination). Givnu dømini um mismun eru hesi:
Talufrælsi og stuðul av humanistiskum virðum
- ’Gudsspottan’ (blasfemi) er bannað ella kritikkur av religión er avmarkaður og kann verða revsaður við fongsli
Vanligir heildartrupulleikar
- Átrúnaður fær skipað framíhjárættindi
- Diskriminerandi raðfesting verður gjørd í mun til átrúnaðarligar bólkar, siðvenju og leiðarar
- Átrúnaðarligir bólkar umsita summar almennar stovnar og tænastur
- Stjórnin veitir løn ella fíggjarligan stuðul til átrúnaðarligar stovnar ella gevur diskriminerandi skattalætta
Hugsunar-, samvitsku-, og trúarfrælsi; átrúnaður, ið stjórnin hevur sett á stovn
- Har er ein fólkakirkja ella ein stjórnarstovnaður átrúnaður
- Har er ein átrúnaðarligur skattur ella innsavning til kirkjugrunn, ið stjórnin áleggur borgarum, og sum ger mismun við at útihýsa bólkum, ið eru óheftir av viðkomandi samkomum
Útbúgving
- Í minsta lagi summir átrúnaðarligir skúlar eru fíggjaðir av stjórnini
- Stjórnarfíggjaðir skúlar bjóða átrúnaðarliga upplæring, sum gamaní kann veljast frá, men har er eingin møguleiki at velja aðra upplæring, ið er óheft av átrunaði, ístaðin, t.d. sekulera ella humanistiska upplæring
Kunningarskrivið nevnir enntá ikki tann veruleika, at føroyska fólkaskúlalógin, í mun til donsku, býður fólkaskúlanum at veita kristna uppaling og javnsetir kristna átrúnaðin við førleikan at liva í einum skipaðum samfelagi. Við øðrum orðum metir fólkaskúlalógin, at børn at gudleysum og ikki kristnum forreldrum eru í vanda fyri at vaksa upp sum sið- og løgleys bølmenni.
Í Føroyum valdar hugsjónin, at trúarfrælsi einans fevnir um frælsi til at trúgva tí, ein vil, í tøgn heima hjá sær sjálvum, og at tørvur tískil ikki er á nakrari broyting.
Hetta er ein vandamikil misskiljing. Tvørturímóti má og skal trúarfrælsi verja einstaka borgaran ímóti at verða vanvirdur og eyðmýkdur av lógunum í egnum landi. Trúarfrælsið skal eisini tryggja at fólk, ið standa uttan fyri stjórnarstuðlaðan trúarbólk, hava somu sømdir og rættindi limirnir í hesum bólki. Eingin einstakur borgari eigur at verða køvdur í sínum átrúnaðarligu meiningum, og eingin skal verða útíhýstur frá almennum størvum av trúarávum eina.
Sleppa vit náiðiligast at vera búgvandi í Føroyum, hóast vit ikki eru kristin? Ja.
Hava vit trúarfrælsi í Føroyum? Nei, als ikki.
Og hetta skammiliga órættvísið átti at vera einum og hvørjum menniskja eyðsýnt, um viðkomandi annars hevur minsta vetið av næstakærleika í hjartanum.
Kunningarskrivið, sum víst er til í hesi grein, kann lesast her: bit.ly/1siSPEG
skrivari í Gudloysi
Merki: Gudloysi í altjóða høpi, Heini Reinert, International Humanist and Ethical Union, javnrættindi, kristið samfelag, kunningarskriv, lesarabræv, lógir, mismunur, rættvísi, samanbering av mismuni, samfelagsviðurskifti, sekularisering


text:
Tróndur Arge 12.01.2018 (22:07)
Fríði brotið hondina
Føroyar taptu í dag annan dystin í HM undankappingini. Rumenia vann 28-20. Í fyrra hálvleiki mátti ein vælspælandi Fríði Weyhe lata seg skifta út við pínu í hondini. Hann hevur brotið eitt bein í hondini.
Les eisini: Taptu aftur við málum
- Eg havi brotið eitt bein í vinstru hond. Eg helt fast í einum spælara, og skuldi rykkja meg leysan til at steðga einum øðrum, tá fingurin er fastur í troyggjuni. Tað er hovið á hondini og røntgenmyndin vísti eitt brot, sigur Fríði Weyhe.
Les eisini: Helgi Hoydal brotið fótin
Hann hevur verið á sjúkrahúsinum. Hondin er í gips og boðini eru, at talan er um eitt lítið brot. Tí skal heimvendi kollfirðingurin sita uttanfyri komandi fýra vikurnar.
Í gjár brotnaði eisini Helgi Hoydal. Hann breyt eitt bein í fótinum í dystinum móti Ukraina. Hann hevur fingið ein stóran skinnara um fótin og spælir ikki komandi tveir mánaðirnar. Sostatt skulu Føroyar spæla uttan Helga Hoydal og Fríða Weyhe í annaðkvøld, tá Italia tekur ímóti. Dysturin byjar klokkan 19.45 og verður beinleiðis á Rás2.
Ferðafrásøgn út Italia:
1. partur: Úr Føroyum til Bolzano
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Kim Jung Un og pallsetta haturstalan
Kim Jung Un tykist at verða høgt í metum millum summi. Einaræðisharri og hópdrápsmaður, ið m.a. avrættaði pápabeiggjan og síðani tók lívið av beiggjanum, umframt hann persónliga síðani 2011 hevur givið boð um at avrætta hundraðtals onnur. Hetta er altjóða staðfest.
Hesin despotur og hansarar valdshavar hava harumframt fongslað, pínt og myrt 100túsindir av sínum landsmonnum undir heitinum sosialistiska fólkarepublikkin Norður Korea.
Herferðin
Í tilrættislagdari herferð móti R7, sum byrjaði í sendingini Pressan fríggjamorgunin um haturstalur, hevur KvF grivið trý orð úr sendingini Andøvsløtan í mars, har Kim Jung Un varð eyknevndur “skeivoygt sosialistiskt knetti”?
Hildið var fram í D&V mánakvøldið, har tjóðveldismaðurin úr Vestmanna sleppur at gera seg til høvuðsoffur og soleiðis skora bíligastu politisku poengini síðani KvF-jagstranina av borgarligu samgonguni frá 2011 til 2015.
Tí hvar er sambandið millum tjóðveldismannin á gosi nú og sendingina á R7? Hann lætst jú slettis ikki um vón fyri meira enn hálvum ári síðani, tá tað var alkunnugt, at annar firtin sosialistur hevði kært R7 til fútan?
Áminning?
Í sendingini var eisini borðreitt við landsstýriskvinnuni, sum sálvumikil kundi avdúka, at hon sjálvsagt fullvæl skilti tjóðveldismannin, og at hon m.a. fór at senda R7 við áminning um at halda treytirnar?
Týskvøldið var so long endurtøka av mánakvøldssendingini, nú penslað við brotum úr lógargreinum um loyvistreytir?
Henda áhaldandi pátikna umsorganin móti haturstalu er kanska ikki tilvildarlig. Ikki er óhugsandi at endamálið er at ávirka ákæruvaldið (7 mánaðar aftaná orðingina um hópdrápmannin) at reisa rættarmál ímóti R7, so borgarliga rásin verður skerd ella tagnar?
Reiðmenn
At eitt sjálvbestaltað lið av vinstrahallum reiðmonnum umvegis KvF aftur setir skránna á politiska vøllinum, er ørkymlandi. Tilrættislagda atferðin móti R7 kann (ó)beinleiðis vera orsøk til, at sendistøðin missir miðlastuðul ella sendiloyvi.
Hetta fellir tó neyvan í gaddajørð hjá teimum, sum eru um at sálast av, at R7 umboðar annað enn “røttu” vinstrahallu mainstream tíðindini úr Sortudíki og Miðlahúsinum.
Høvdu ráðharri og parlamentarikari í øðrum londum hótt óhefta sendistøð um afturtøku av loyvi og stuðli og boðað frá, at ætlanin var at knæseta skipan við sensur, hevði hetta ótolsemið volt harðlig mótmæli og hevði burturav verið uppfatað sum ein gøla. Men ikki her.
Við almennu fráboðanini í D&V var ætlanin eyðsýniliga at ávirka ákæruvaldið at reisa sak móti R7 og soleiðis skerja talufrælsið, ið annars er hornarsteinurin undir fólkastýrinum.
At politiski myndugleikin hóttir talu- og skrivifrælsið er áminning um, at spurnartekin kann verða sett við, um Føroyar yvirhøvur kunnu roknast at vera eitt rættarsamfelag?
Moralski sársakin?
Men hvar er moralski sársakin hjá miðlinum og siðalagshirðunum tá samanumkemur?
Hvar var teirra firtni og harmur, tá KvF sendi framhaldssendingar um syndarliga eldsbrunan, har borgarstjórin í Havn bleiv illgitin og missnýttur fyri at røkka produseraða úrslitinum hjá miðlinum?
Ella hvar var moralska hveppilsi, tá miðilin í hatskum manipulerandi raðsendingum illgitti uppisjóvarvinnuna fyri at stjala fólksins ogn?
Og hvar var moralska vamlið, tá formaðurin í Fólkaflokkinum í fleiri sendingum nærum varð jagstraður til deyðis og varð lagdur fyri hatur millum manna?
Fyri ikki at gloyma niðrandi og ósakligu viðferðina av Betri um ársskiftið og síðani óhugnaligu herferðina hjá Miðlahúsinum móti løgtingsmanninum á Tvøroyri, sum bleiv skýrdur at vera rúsevnishávur?
Tá hoyrdist einki frá sjálvnevnda moralska prestaveldinum um fake news, illgitingar og haturstalu.
Lótir
Tí er alt tað beru politisku lótir, har sjálvnevndir politiskir yvirdómarar kostnaðarleyst sleppa at definera munin millum rætt og rangt, og har tey ákærdu náðiligast sleppa at vera áskoðarar til tilgjørdu skueprosessina, har úrslitið er definerað frammanundan.
At fjøld av hampaføroyingum alment - í skrift og talu av politiskum samsintum hjá moralsku elituni, javnan verða ákærd at vera rasistar og stuðla fasistoidum rákum, vekir als ongan sársaka ella forkvabbilsi hjá elituni. Tvørturímóti halda summi gneggjandi, at hesar staðfestingar ríka rúmliga orðsskiftið millum manna....
Spennandi at vita, hvussu nógva politiska bótarsúpan miðilin kann kóka afturat av piðaðu beinunum, har pallsetta haturstalan var hissini staðfesting av leiðara, sum heldur túsindum av ósekum undir sínum sjúkliga sosialistiska og nationalistiska jarnhali.
Hetta er so tíðindaverðin anno 2018.
Bjarni Djurholm
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Eg gangi út frá, at Poul Michelsen hevur eina góða frágreiðing til vanliga skattgjaldaran
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Sjálvstýri havt ársfund
Myndarøð úr Føroyingahavnini: Tíðarinnar tonn er farin avstað við tí mesta.
Terje hugleiðir um almennan og privatan kappróður.
Samband
Postboks 226
FO-600 Saltangará


text:
Orð: Kingo
Týtt: Jákup Dahl
1. Hvør hugnaligt, tá okkum hjá
er Jesu orð hitt sæla,
og vit hans deyða minnast á
og um øll verk hans tala.
2. Í forðum lærusveinar tveir
um hetta mundu tala;
men hildu, Harrin aldri meir
reis upp úr deyðans dvala.
3. Men Jesus tá var teimum nær
á tungum sorgardegi;
tí tann, teir hildu deyður var,
upprisin var við gleði.
4. Mín Jesus, eg við eri her
ein neyðar ferðamaður,
brátt ár um annað burtur fer,
og ofta sorgin ræður.
5. Tær fylgist eg so fegin við,
upprisni Jesus mildi,
til himna eg við tína lið
so fegin ganga vildi.
6. O, fylgst við mær, eg sleppi ei,
o, hjálp mær fram at stríða
og fóta mær á himna leið,
um stundum eg man glíða.
7. Mín kvøldstund nær kann vera her,
um ungur ella gamal,
ver tú hjá mær, tá lokin er
mín aldur allur samal.
8. Tá, Jesus, eg úr hesi verð
skal heim til himna venda,
o gævi, tá mín útlegdferð
er komin væl til enda.


text:
Ein dagføring á Facebook hjá Dáva í Dali hevur fingið bein at ganga á. Í dagføringini fýlist hann á, at tað ikki longur ber til at geva ummæli av venjingarmiðstøðini Vælveru Fitness, eftir at hann sjálvur gav venjingarmiðstøðini eitt vánaligt ummæli.
Ummælið, sum sambært Dáva var um atfinningarsomu útlimingartilgongdina hjá venjingarmiðstøðini Vælveru Fitness, varð strikað og tikið burtur, stutt eftir ummælið varð givið.
- Hetta hendi stutt aftaná, at eg skrivaði mína søgu inni á har og legði screenshots út av øllum teimum, sum hava vent sær til mín við líknandi og enn verri søgum.
Søgan fekk bein at ganga á, tí fleiri fyrrverandi limir hava upplivað, at tað er torført at lima seg úr Vælvera Fitness.
- Eg varð vegleiddur skeivt av tveimum ymiskum starvsfólkum, tá eg skuldi siga haldið upp. Nú vilja tey hava meg at gjalda fyri ein mánaða, aftaná at eg eri fluttur av landinum. Teirra egna mistak, og tey vilja ikki fiksa tað, hóast fleiri boð umvegis Facebook og teldupost. Einasta svar, eg fái, er, at eg kann hyggja eftir, hvat stendur í kontraktini, skrivar Dávur í ummæli hansara av venjingarmiðstøðini.
- Tey hava forrestin einki telefonnummar, mann kann ringja á, hóast tað standa tvey ymisk telefonnummur á heimasíðuni. Tey siga, at hesi telefonnummur hava verið óvirkin í trý ár, og tað er eingin máti mann kann ringja til stjóran ella nakran annan fyri at loysa sínar trupulleikar. Tey siga, at telefonnummarið hjá stjóranum er "privatir upplýsingar", sum tey ikki geva út, so hann hevur opinbart onga arbeiðstelefon. Kanska er hann ov troyttur til at hoyra uppá ónøgdar kundar.
Fleiri fólk hava svarað Dáva aftur, at tey hava upplivað líknandi frá Vælveru Fitness - ofta fyri fleiri túsindatals krónur.
- Tað er heilt ótrúligt at hoyra hesar søgurnar og síggja, at Vælvera opererar uppá hendan mátan. Var limur í næstan tvey ár, og tey hava mist meg fyri altíð, tí tey absolutt skuldu hava meg at gjalda fyri ein mánaða, eg ikki bað um.
Síggj skíggjamyndir av fólki, sum viðmerkja líknandi upplivingar við Vælveru Fitness niðanfyri.


text:
Skriviskeið kunnu setast saman á ymsan hátt alt eftir tørvi.
Tað kann vera eitt skeið fyri bólkar eini 10-12 persónar í 2 dagar, 1 dag fyri nógv fleiri fólk, einstaklingaskeið yvir eina viku o.a. Tað valdast alt, hvat tað er tú/tit ynskja at læra.
Um tú vilt fáa eina skjóta innføring í skriviteknikkir, ið lætta um hvørja ferð tú skalt skriva, so kann eitt skeið saman við nøkrum fáum øðrum í t.d. tveir dagar gera stóran mun.
Um tú vilt hava ein djúpari vitan um skriviteknikk og persónliga vegleiðing, kanst tú antin koma á skeið á Listaskúlanum ella bíleggja tær eitt einstaklingaskeið í eina viku.
Prísir:
Vegleiðandi prísir eru at síggja á heimasíðuni hjá Rithøvundafelagnum, men eg fari kortin at áseta serstakan prís alt eftir hvat eg verið biðin til. Ring (216596) ella skriva til mín (rakel(kurla)helmsdal.fo) og spyr um prís.
Hetta siga tey um míni skriviskeið:
Hesar viðmerkingar skrivaðu nøkur ung eftir eitt skriviskeið fyri 7. til 9. flokk í Hvalbiar skúla:
”Tað var so gott, at vit bara skuldu skriva, ikki hugsa um komma og punktum ella at skriva skeivt, bara skriva tað, vit komu í tankar um”, sigur Marý Sigurheim, úr Sandvík, sum gongur í 9. flokki í Hvalba.
Lea Rebekka Hentze Holm úr 8. flokki sigur, at hon heldur skeiðið vera sera áhugavert. Hon sigur, at hon lærdi nógv, sum hon kann brúka aftur til annað, til dømis tá ið hon skal skriva stíl. Hon helt eisini, at Rakel var so blíð og glað. Lea Rebekka helt, at hon lærdi nógv av at arbeiða í bólkum, hon er von við bólkaarbeiði, men kanska ikki so nógv, tá ið tað beinleiðis snýr seg um at skriva søgur.
Johan Eli Thomsen úr 9. flokki sigur, at honum dámdi væl. Hann følir, at tað verður lættari hjá sær at skriva stíl nú. ”Rakel lærdi okkum bara at skriva út í eitt, ikki steðga á og rætta, vit skuldu rætta aftaná”.
Elma Næs Mortansdóttir úr 7. flokki segði, at sær dámdi væl. Hon segði, at Rakel vísti meiri á, hvussu tað bar til at byrja ein stíl ella eina søgu. Eisini hvussu nógv mann fekk burturúr við bara at skriva uttan at hugsa seg um ella steðga á. Rætta aftaná.
Hesar viðmerkingar skrivaðu lærarar eftir vistarskeið við Gjógv, sept. 13.:
“Sera væl skipað, inspirerandi og gott skeið! Gott við teori og praksis blandað saman á henda hátt.”
“Stuttligt, sera áhugavert, strævið.”
“Læruríkt at fáa nakrar lyklar at koma í gongd at skriva.”
“Praktiski parturin sera inspirerandi.”
“Tað var læruríkt at royna tað í verki sjálvur, ið vit ofta seta næmingar til. Tað kendist mennandi og avbjóðandi.”
“Grænseoverskridende!! Sera stuttligt – serliga at skula lesa tað upp, mann sjálvur hevur skrivað! Fantastisk kensla at uppliva at fáa eina stuttsøgu burtur úr einum orði.”


text:
Í 2010 og 2011 gav Høvundaliði út bøkur við søgum sínum. Tær kunnu keypast her.
Her eru nakrar av stuttsøgunum, sum luttakarar á kvøldskúlaskeiðnum “Kreativ skriving” hava skrivað gjøgnum árini.
Her eru øll sløg av søgum, okkurt til ein og hvønn smakk. Við at tøppa á søguheiti ber til at lesa søguna og við at tøppa á høvundanavnið, fært tú nakað at vita um tann, ið skrivað hevur. Hesar søgurnar eru frá 2000 og 2009.
Tað vanliga eftir Halldóru Dam
Gentan í speglinum eftir Halldóru Dam
Victor ville jo bare være rar eftir Helle T. Johansen
Langa leiðin eftir Helle T. Johansen
Dirvi at liva – og at doyggja eftir Helle T. Johansen
Kærleikans longsul eftir Tórunn K. Henriksen
Orðini, sum ikki finnast eftir Trygva Danielsen
Livandi skríggj eftir Turid Thomsen
Spírin eftir Turid Thomsen
Horvin í myrkrinum eftir Árna Jacobsen
Fremmandamaðurin eftir Árna Jacobsen
So skrivið! yrking eftir Árna Jacobsen
Brýndur eftir Edwardi Olsen
Bót fyri sál og sinn eftir Jákupi á Fløtti Jacobsen
Fía – ein gerandissøga, sum ikki kemur í søgubøkurnar eftir Kristinu Christiansen
Einsamøll eftir Lillian Johannesen
Ferðin eftir Margretu Petersen
Josias kemur heim eftir Mikkjali Absalonsen
Eg ætlaði tað ikki… eftir Nicolinu av Kamarinum
Maj og Nicolina eftir Ninu Dahl
Rekatræið, ternan og maðurin eftir Torstein Holm
Søgan um Adon eftir Sofusi Jakobsen
Troystartræið eftir ónevndum høvunda


text:
Grindadráp
Grindadráp í Føroyum hava óivað verið løgfest líka frá fyrstantíð. Øll mannagongdin í eini grind hevur enn á døgum støði í hinum gomlu norsku landslógunum, serliga hini Eldru Gulatingslógini, seinni Yngru Gulatingslógini, til Landslóg Magnusar Hákunarsonar Lógbøtara tók yvir í 1271. Longu tá hava eftir øllum at døma verið føroyskar serlógir fyri landbúnaðarviðurskifti, og tað sæst aftur í hini føroysku serlógini Seyðabrævinum frá 1298, ið eitt nú eisini snýr seg um hvalaveiði. Seinni kom Norska Lóg Kristjans fjórða í 1604, síðan Norska Lóg Kristjans fimta í 1688. Hesar lógir vóru í gildi til 1832, tá ið grindakunngerðin gjørdist føroysk serlóg. Serlógin er síðan endurskoðað og lagað til samfelagsmenningina í árunum 1857, 1872, 1909, 1940, 1955, 1986, 1993, 1995, 1998 og 2013.[1] Allar lógir og kunngerðir eru savnaðar í einum bóklingi frá ár 2000: "Hvalir og grind. Hvat sigur lógin? Eitt kunngerðar- og lógarsavn". Í útgrevstrum úr víkingaøld eru grindaleivdir funnin, og prógvar hetta, at norðbúgvar hava dripið grind, síðan teir komu higar og settu búgv um ár 800. Dentur skal verða lagdur á, at føroyingar enn á døgum ikki drepa grind til vinnulig endamál. Øll kunnu fara í grind, óansæð hvør borgarliga vinna teirra enn er. Tó krevur grindalógin frá 2013 í §18, at tann ið avlívar hval, skal hava: sitat: luttikið á skeiði, har hann fær kunning og upplæring um grindareiðskap, drápsháttin, deyðseyðkenni og lóggávuna um hvalaveiðu.
Føroyingar fara í grind við tí føroyska árabátinum ella maskinbátinum, sum teir vanliga fara til útróður við. Eisini er vert at hava í huga, at grind í øllum grindaumdømum síðan fyrst í 19. øld verður býtt javnt eftir, hvussu stór húskini eru. Heldur ikki verður grindin viðgjørd á virki við handilsligum endamáli, men alt verður hagreitt heima við hús, annaðhvørt nýtt beinleiðis í sjálvum húsarhaldinum ella lakasaltað til døgurðamat hjá langfaraskipum.
Eingin árlig kvotuveiða er, heldur eingin avmarking, hvussu nógv grind skal verða dripin, men tá ið sýslumaðurin heldur, at nóg nógv grind er dripin eina ávísa tíð eitt ávíst stað, ber tað til at seta forboð fyri at drepa grind í einum grindaumdømi. Men tað ber eisini til at bjóða øðrum grindaumdømum grindina, har longur er ímillum grindirnar, og teimum tí trýtur grind. Hesi grindaumdømi skulu tá gjalda tær útreiðslur, sum standast av drápinum, til dømis at rudda upp eftir drápið. Tey góðu grindaárini er vanligt at seta forboð fyri at drepa grind í einum grindaumdømi. Í góðum grindaárum kann forboð setast fyri at drepa grind í upp móti helminginum av grindaumdømunum frá 14 døgum upp í eitt hálvt ár.
Grindahvalur hevur allar tíðir verið virðismikið tilfeingi til matna hjá føroyingum, umframt til ljós og hita og annað mangt fyrr í tíðini Døglingalýsi var eisini nýtt til útvortis viðgerð av t.d. forkølilsi og øðrum sjúkum. Í trongum tíðum hevur hvalur verið bjargingin hjá mongum húsarhaldi. Tað hevur verið umráðandi at fáa hetta tilfeingið til høldar.
Góðkendar hvalvágir[rætta | rætta wikitekst]
Tað eru 24 hvalvágir, ið eru góðkendar til grindadráp í Føroyum sambært § 13 í Kunngerð um grind:
- Norðoyar:
- a) Klaksvík, á sandinum niðan fyri Víkarnar.
- b) Viðvík, á sandinum.
- c) Hvannasund
- Eysturoy:
- a) Fuglafjørður, á sandinum.
- b) Funningsfjørður, inni í ósanum.
- c) Syðrugøta.
- d) Norðragøta, á vestara arminum niðan fyri kirkjugarðin og á sandinum norðanfyri.
- e) Norðskála, í Møðstøðukrókinum ímillum Stórá og Garðsenda og undir kirkjuni.
- Streymoy:
- Vágoy:
- a) Miðvágur, á sandinum.
- b) Bøur, á sandinum.
- c) Sandavágur, á sandinum.
- ) Sandoy:
- Suðuroy:
- a) Øravík, á sandinum.
- b) Trongisvágur, á sandinum.
- c) Hvalba, Lítlabergssandur, í Nesi og Hvalbiarsandur.
- d) Vágur
- e) Fámjin
Djóravernd[rætta | rætta wikitekst]
Veiði- og drápshátturin hevur lagað seg eftir teimum verandi umstøðunum fyri at fáa sum mest burturúr, men tað var eisini hugsað um, at alt skuldi ganga skjótt og ruddiliga fyri seg ella við øðrum orðum, at hugsað varð um dýravernd. Tað eru stórar broytingar farnar fram viðvíkjandi grindadrápi. Hesar broytingar kunnu best verða lýstar við ásetingunum í lógini um vernd av dýrum: Um viðferð, § 1, her undir um flutning, § 17, og um avlíving av dýrum, § 8.[2]


text:
Orð: Jóannes Jakobsen
Lag: Gamalt fólkalag
Skip skip, skip to my lou
skip skip, skip to my lou
skip skip, skip to my lou
skip to my lou my darling
Eg kenni Petur, Petur kenna tit
Petur selir sletur, sletur brúka vit
tá kavin dettur niður, hann so gaður er
skip to my lou my darling
Petur hevur konu, konan eigur børn
konan Petur skeldar, leikar í sum ódn
tá er synd í Petur, Petur troysta vit
skip to my lou my darling
Køkurullu eigur, tó ongar køkur fær
konan hana brúkar, tá hon Petur slær
tá er synd í Petur, Petur troysta vit
skip to my lou my darling
Einaferð um árið í býin Petur fer
við vinunum hann ballast, alt so deiligt er
hann syngur og hann reypar, gloymir gráan dag
skip to my lou my darling
Heima situr konan, hon er ikki blíð
tá hann kemur aftur, svara hvat og hví
tá er synd í Petur, men Petur troysta vit
skip to my lou my darling


text:
Magni Arge tekur fyritíðarpensjónir upp á fólkatingi
Magni Arge hevur í dag spurt danska arbeiðsmarknaðarráðharran, hvat hann ætlar at gera fyri at javnseta fyritíðarpensjónistar, sum flyta millum Danmark og Føroyar við teir, sum flyta millum Norðurlond.
Seinastu vikurnar hava við sæð dømi í Føroyum, har fyritíðarpensjónistar, sum flyta millum Føroyar og Danmark ikki hava somu rættindi, sum um teir flyta millum Føroyar og onnur Norðurlond. Tað hevur verið arbeitt við hesari avbjóðing millum Føroyar og Danmark í eina tíð, og nú tað aftur síggjast konkretar avbjóðingar á økinum, vil Magni Arge, fólkatingsmaður fyri Tjóðveldi, fegin hava at vita, hvat Jørn Neergaard Larsen, arbeiðsmarknaðarráðharri, kundi hugsað sær at gjørt við spurningin.
Sjálvur spurningurin er soljóðandi: Har ministeren tænkt sig at iværksætte tiltag for at ligestille færøske og danske førtidspensionister, så de kan få overført deres pensioner mellem Færøerne og Danmark efter samme principper, som er gældende, når førtidspensionisterne flytter til andre nordiske lande efter den nordiske konvention om social sikring?
Freistin at svara spurninginum er seks gerandisdagar.


text:
19.09.2017 - Av: fp
Klárt at selja
Uttanfyri miðstaðarøkið verður heilt skjótt klárt at selja eisini. Vit mangla enn seljarar, so um tú vilt hjálpa okkum at selja, vinarliga set teg í samband við okkum, antin við at stókka inn á gólvið á Hoydalsvegi 42, ringja á tel. 208090 ella skriva okkum ein teldupost á skriv@javni.fo
Javni letur seljaranum 15 kr. fyri hvønn seldan álmanakka. Harafturat fara vit aftur hesuferð at trekkja lut um ein ordiliga góðan vinning millum seljararnar. Vinningurin hesuferð er tann spildurnýggja Iphone 8 (64GB) og eitt flott Apple Watch 2 frá Elding. Tú fært ein ‘lutaseðil’ fyri hvønn álmanakka sum tú selur, so tað er ein fyrimunur at selja so nógvar sum gjørligt. Trekt verður ímillum teir seljarar, ið eru lidnir at selja 31. oktober 2017, og tí ræður um at vera liðug at selja sum skjótast.
Álmanakkateksturin hesuferð snýr seg um luttøku í mentunarlívi, frítíðartilboðum og ítrótti. Øll hava vit sama rætt til at verða við í tí, ið gongur fyri seg í samfelagnum, men fyri summi kunnu vera forðingar ið viðføra, at tað ikki altíð er so lætt. Tólv virkin ungfólk prýða mánaðarmyndirnar.
Mikudag, hósdag og fríggjadag í hesi vikuni er skrivstovan hjá okkum á Hoydalsvegi 42 opin til klokkan 18, soleiðis at seljarar kunnu avheinta álmanakkarnar.


text:
Nógv er hent, síðani Landsverk fyri góðum mánaði síðan varð spurt um støðuna á Glasi, eftir at TG Verk var farið av byggiplássinum, og Landsverk stóð eftir við manglum og óloystum trupulleikum. Arbeitt hevur verið bæði skjótt og væl fyri at finna skikkaðar arbeiðstakarar at taka yvir, og skjótt eru allir sáttmálar gjørdir, eins og fleiri av trupulleikunum longu eru loystir.
Trupulleikarnir, ið Jacob Vestergaard vísir á, eru partur av somu trupulleikum, sum Landsverk alment greiddi frá longu í byrjanini av september.
Fyrsti trupulleikin er, at stálkonstruktiónirnar eru rustaðar og ikki brandtryggjaðar. Til hetta er at siga, at talan er um leysan rust, sum er komin, meðan bygningurin hevur staðið opin, men sum tað væl ber til at reinsa av, nú bygningurin er innilokaður.
Í øðrum lagi vísir løgtingsmaðurin á, at “tað ikki er rætt at klæða stálelementini við glasi í tí standi, tey eru í”. Hetta ber væl til, tí eingin trupulleiki er at koma framat stálelementunum og reinsa rustin av, hóast elementini lutvíst eru klødd við glasi. Viðvíkjandi brandtrygging verður nú arbeitt við at fáa hesi viðurskiftini í rættlag.
Triði trupulleikin, ið Jacob Vestergaard peikar á, er “at rútarnir, sum hava eina alurammu rundan um glasið, eru settir í, meðan stoypt hevur verið. Avleiðingin er, at rútarnir eru dálkaðir av betongi, umframt at vátt betong er likið niður í rammurnar, sum tískil eru tærdar og oyðilagdar av váta betonginum.”
Tað er rætt, at í støðum er komið betong á rútarnar og niður í rammurnar. Hetta er nakað, sum kann henda og er á ongan hátt ókent í sambandi við stórar byggiverkætlanir. Hinvegin er eingin trupulleiki aftan á at reinsa bæði rútar og rammur, sum ikki hava tikið skaða av hesum.
Ein fjórði trupulleiki, sum Vestergaard vísir á er, “at byggiharrarnir hava brúkt betongelementir, sum ikki hava verið í lagi. Vanliga verða brotin element løgd til síðis.”
Samanumtikið kann sigast, at betongarbeiðið hevur verið ein trupulleiki. Eftir nógv stríð er høvuðsarbeiðstakarin farin undir at umvæla gólvini, og tað arbeiðið er um at vera liðugt. Hetta er somuleiðis partur av ósemjuni og kravinum móti høvuðsarbeiðstakaranum.
At enda vísir Jacob Vestergaard á nakrar brostnar rútar. Til hetta kann upplýsast, at eini fimm-seks rútar eru brotnaðir undir arbeiðinum. Slík óhapp kunnu henda, tá arbeitt verður við stórum amboðum so tætt við eina stóra glasfasadu. Havast skal í huga, at teir fáu rútarnir skulu setast upp ímóti eini samlaðari glasfasadu, ið er umleið 10.000 fermetrar til støddar.
Flestu av áðurnevndu viðurskiftunum, ið Vestergaard vísir á, eru partur av gerðarrættarmálinum millum byggiharran og høvuðsarbeiðstakaran. Sum byggiharri hevur Landsverk somuleiðis afturhildið pening fyri arbeiði, ið stovunurin ikki metir, at arbeiðstakarin hevur megnað at levera sum avtalað. Landsverk hevur eisini tikið stig til at heva trygdirnar á stívar 20 mió. krónur, ið arbeiðstakarin hevur veitt fyri arbeiðið. Peningurin fer sjálvandi til at rinda fyri arbeiðið hjá teimum arbeiðstakarum, ið hava yvirtikið byggingina.
At enda skal leggjast afturat, at Landsverk staðiliga mælir frá at taka eitt time-out nú. Øll við skili fyri slíkari bygging vita, at tað ringasta fyri verkætlanina er, um arbeiðið skuldi steðga upp. Avleiðingarnar verða, at verkætlanin bæði verður seinkað og dýrkar munandi.


text:
Mikudagin 13. desember fer seinasti gamli bygdahandilin í Vestmanna, Hjá Palla, í søguna. Sama dag sum hann lat upp fyri 55 árum síðani.
Hallgerð og Palli Lamhauge lótu upp handilin 13. desember 1962 og hava trúføst rikið handilin síðani. Um hesa tíðina í fjør legði Palli árarnar inn og eitt ár seinni, ella fyri nøkrum vikum síðani, fór Hallgerð.
Dóttirin Fríðgerð, sum eisini hevur verið virkin í handlinum, sigur, at tey avvarandi nú hava gjørt av at steingja, hóast tað er við sorgblídni.
- Hyllarnar eru farnar at tømast, men hóast tað er nógv eftir enn og vit hava opið sum vanligt. Mikudagin 13 bjóða vit øllum ein drekkamunn, holukøkur, gløgg og annað gott til uppi er, sigur hon.
Tveir aðrir bygdahandlar í Vestmanna hava latið aftur seinastu árini. Samstundis er tó ein nýggjur, stórur Á-handil latin upp.
Um tú veitst okkurt, sum VP ikki veit - skriva so til vp@vp.fo


text:
Lærarabókin hevur á leið sama bygnað sum næmingabókin og arbeiðsbókin. Fyrsti partur er um lív og náttúru, annar partur er um lívið undir sjóneyku og triði partur er um mannakroppin.
Við at taka nøkur evni nágreiniligari ígjøgnum vónar rithøvundurin, at lærarin fakliga gerst betur førur fyri at læra evnini frá sær og at svara spurningum frá næmingunum.
Fyri at ongar misskiljingar skulu vera, eru svarini til allar spurningarnar í arbeiðsbókini við í lærarabókini. Seinast í hvørjum parti eru ymsar uppgávur, ið ætlanin er at lærarin kann margfalda til næmingarnar at arbeiða við.
Í lívfrøði til 7. flokk eru fýra partar. Fyrsti partur er um náttúrusøgu, annar partur er um lívið undir sjóne...
Í arbeiðsbókini eru uppgávur til tríggjar teir fyrstu partarnar í næmingabókini:
1. Lív og náttúra,
2. Lívi...


text:
30. juni 2009
Nevndin í Magistarafelagnum skipað seg
Á aðalfundinum 29. mai 2008 varð Elspa Petersen, djóralækni, sum starvast á Heilsufrøðiligu Starvsstovu vald í nevnd fyri Noomi í Dali, sum ikki ynskti at halda fram. Eisini stóðu fyri vali Tróndur Leivsson og Hans Mourits Foldbo, og vórðu teir afturvaldir.
Nevndin hevur nú skipað seg, og nýggja nevndin sær soleiðis út: Erla Olsen, forkvinna, Tróndur Leivsson, næstformaður, Elspa Petersen, kassameistari, Hans Mourits Foldbo skrivari, og Peter Østergaard er nevndarlimur.
Í formansfrágreiðingini fyri 2008 greiddi Tróndur Leivsson frá um tey mál sum hava merkt 2008. Talan er bæði um persónsmál, um almennar stovnar, men eisini tilgongdin at stovna Akademikarafelag Føroya merkti virksemið í 2008.


text:
Viking Supply góðkennir nýggja kapitalætlan
Nevndin í Viking Supply Ships hevur á eykaaðalfundi góðkent fleiri uppskot, sum bera í sær, at størsti partaeigarin, Christen Sveaas, sprænir nýggjan kapital inn til tess at halda felagnum í rakstri í tvey ár aftrat.
Felagið Kistefos hjá Sveaas setir 122 miljónir SEK, umleið 14,5 miljónir USD, í frálandsreiðaríið.
Kistefos hevur boðað frá, at felagið ætlar at halda fast um ognarlut sín upp á 75 prosent í reiðarínum umframt yvirtaka upp aftur fleiri partabrøv, um verandi partaeigarar ikki keypa tey øll.
Sambært Viking Supply Ships fer hetta at geva nóg nógvan arbeiðskapital í umleið 24 mánaðir. Nýggja innspræningin fer eisini at seta fyritøkuna í eina betri støðu, tá tað kemur til at tingast við lánsveitarar um fígging av fyritøkuni eftir drúgvu afturgongdina í frálandsvinnuni.
Viking hevði eina samlaða rentuberandi skuld upp á 1,77 miljardir SEK eftir annan ársfjórðing av 2017. Her kom felagið í stríð við eitt krav til leypandi tólvmánaðar EBITDA, sum skal vera positivt, umframt hava eitt minimum av tøkum peningi, sum ongantíð má vera minni enn sjey miljónir USD.
Kelda: Viking Supply Ships


text:
Gestur er Jeffrey Bernstein. Hann hevur ferðast nógvastaðni í heiminum og hevur, í mongum kirkjum og samkomum, boðað boðskapin um hvussu kristin kunnu bera evangeliið aftur til tað jødafólkið, haðani evangeliið upprunaliga er komið. Jeffrey kennir persónliga kallið um, at jødar eiga at vera ein fyrimynd og ljós fyri øll fólkasløg. Hann stovnaði felagskapin “Gates of Zion”, (Portur Zions) sum hann er formaður fyri. Hesin felagsskapur verður stuðlaður við gávun og sjálvboðnari arbeiðsmegi. Endamálið er at røkka jødar við evangeliunum um Messias og upplýsa tey kristnu um jødisku røtur og uppruna teirra, og geva teimum høvi at vera við at fáa jødarnar heim. Gates of Zion hevur heimasíðuna: www.gatesofzion.net – Konta hjá Gates Of Zion í Eik Banka: 9181: 171.530.7
Vertur: Tór Arni Samuelsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Ofta hava ævintýr eina hetju, ein skálk og eina prinsessu. So var eisini tá 800 m finalan varð svomin sunnudagin.
Fólk klappaðu spontant tá Mary og Fríðrikur trinu inn í høllina. Tey fingu heiðurspláss og kappingarskrá við eitt sindur av vegleiðing. Mads og Pál gjørdu seg klárar, kappingin byrjaði, og Mads legði seg framum. Men hálvhundrað metrar eftir á mál var Pál fremstur. Tó vann Mads tepurt, og Pál ynskti honum til lukku. Mads var ikki sørt sperlaður.
Hvør hetjan var og hvør skálkurin var skal vera ósagt 🙂
Fleiri myndir eru at finna á Sigma NS.


text:
Seinastu vikurnar hava vit kunna fylgt við í lívinum úti í Fugloy.
Í kvøld verður triði og seinasti partur av sendingini um Fugloynna, sum Anders Lund Madsen hevur gjørt saman við Danmarks Radio.
- Eg valdi at gera sendingarnar um júst Fugloynna, tí eg hevði ongantíð verið har fyrr, og harafturat haldi eg, at tað er har, at Føroyar eru allarmest føroyskar, sigur Anders Lund Madsen, sum annars hevur verið í Føroyum í fleiri umførum seinastu 25 árini.
Upptøkurnar fóru fram seinasta summar, og við sær á ferðini hevði kendi sjónvarpsverturin eisini familju sína.
- Vit gjørdu ikki so øgiliga nógv, tá upptøkurnar vóru lidnar um dagarnar. Vit sótu og hugdu, gingu eitt sindur runt, og tað var tað, sigur Anders Lund Madsen, sum dámar væl hetta slagið av sjónvarpi:
- Mær dámar væl at loyva vanligum fólkum framat í sjónvarpi. Úrslitið blívur ofta gott, heldur Anders Lund Madsen fyri.
Skuldi hann gjørt enn eina sending um onkra oyggj ella bygd í Føroyum er hann skjótur at svara:
- Eg havi ongantíð verið í Suðuroy, og eg havi hoyrt, at fólkini har eru øðrvísi, so tað vil eg fegin kanna. Eisini kundi eg hugsað mær at farið í Kallsoynna og Mykines, sigur Anders Lund Madsen.


text:
Tórsvøllur, Tórshavnar Sagrada Familia
Teir, sum ráða fyri borgum í Havn – og eg sigi “teir”, tí tað eru bara menn í hesum førinum – standa nú frammi við politiskum slagorðum og royna at selja hugskotið um, at tað skal vera so umráðandi, at tað mesta av íløgupartinum hjá Tórshavnar Kommunu skal fara til eitt, fyri kvinnur so óviðkomandi, bóltsspæl uppi í Gundadali. Borgarstjórin sigur í prýðiligari ljóslýsing uppi í Bøkjarabrekku, omanvert ferðslutyngda og illa skipaða Steinatúnið (tað hevur hann ráð til), at hann og líkar hansara duga so væl at “fremja úrslit”. Við hesum man hann helst sipa til hetta eina úrslitið, sum við einum pennastroki gjørdi skattgjaldarar í Tórshavnar Kommunu 35 milliónir krónur fátækari – og sum í veruleikanum átti at verið ein landsuppgáva. Við hesum heldur undirritaði, at fleiri borgarar í býnum áttu at umhugsað reyða kortið!
Og so ljóðar, at hendan íløgan til hesa, í norðuratlantshøvum so stoltu sparkiborg, nú skal “branda” bæði fólk og fæ í hesum landi og býi. Ilt er at vita, hvat hetta inniber, og undirritaði gitir, at talan neyvan man vera um økið, sum vanliga sorterar undir Tórshavnar Sløkkiliði. Men um nú so brennandi verður hildið fast um, at Tórshavnar Kommuna skal hava meiri enn eitt slag av brandmonnum, kunnu vit í tí sambandi upplýsa, at enska orðið “brand” er eitt hugtak, sum handilslívið plagar at brúka um at seta spjaldur á eina vøru, sum skal seljast - og tá hava vit altso bæði ein seljara og ein nokkso væl defineraðan keypara. Altso eitt vørumerki, brand. Og so verður sagt, at Havnin enntá skal fáa hetta fleirfalt aftur. Hetta er opinbart ein íløga, sum fer at geva avkast í kommunukassan. Spennandi verður, um hesar 35 milliónirnar so kanska verða faldaðar við 3? Ella 5? So verða vit rík! Men tó - við handilslogikkinum hjá kollsiglda Uttanríkisráðnum í huga, loyvir undirritaði sær at spyrja:
Hvat fáa so borgarar í Tórshavnar Kommunu burturúr hesum....?
....Vit stinga av
“Hey, skulu vit fara ein túr til Barcelona?? Ja, kom, íste lekkurt!!” - hevur helst oftani verið at hoyrt sum gleðisróp úr føroysku flatskatta heimunum, nú Atlantic farna summar legði rýmingarleiðina tann vegin. Um tær 2000 føroysku kvinnurnar, sum sigast vera flýddar hiðani, munnu hava sett búgv har, kunnu vit bert gita um. Men yvirskipaða orsøkin man helst vera tann, at býurin yvirhøvur hevur eitt kompetent boð uppá, hvat haldgóð byggilist og list í almenna rúminum munnu vera. Hvør kennir ikki listamannin Antoni Gaudi og stórsligna verkið Sagrada Familia, bygt í stílinum art nouveau, og sum listamaðurin brúkti 40 ár av sínum lívi uppá? Hetta verk bleiv ongantíð liðugt men stendur enn kortini sum eitt hitt mest kenda og vitjaða monumentið í býnum, ja í heiminum. - Og so er tað jú eisini tann nógva og fjøltáttaða listin í almenna rúminum við abstraktum standmyndum og fasadum.
Tá ið rómverjar av fyrstan tíð grundløgdu býin, so....
Hó! Segði nakar fótbólt?
Gott nokk man tað neyvan vera nakar brandaður sparkivøllur har, sum hevur drigið føroyingar í hópatali handan vegin og kanska fleirfaldað virðið av íløgunum í teir – men tað skerst ikki burtur, at býurin Barcelona hevur eitt av heimsins bestu fótbóltsliðum. Og so kunnu vit líka leggja afturat, at eins og í byggilistini finst estetikkur í teirra bóltkynstri. Spaniólar spæla vakran fótbólt, og tað er fyri teir púra náttúrligt og næstan týdningarmeiri enn sjálvt tað at vinna. Men býurin varð jú bygdur langt áðrenn nakað fanst, sum æt fótbóltur, so tað man ikki undra nakran. Tí estetikkur er ein lívsformur, og menniskjað ein grundleggjandi estetisk vera.
Men um vit nú ímynda okkum, at ferðafólk, kanska spaniólar eisini, koma á pílagrímsferð hendanvegin at skoða bygningsverkið Tórsvøll, kundi tað so hóskandi verið eitt hugskot at eyðmerkt (brandað) hesi fólk við gulum endurskinsbondum, sum Ráðið Fyri Ferðslytrygd viðmælir - hetta fyri, at tað ikki skal vera heilt trygt at ferðast sum (fagnaðar)gongufólk millum bilarnar á Vaglinum, okkara sokallaða ráðhúsplássi. Og so kann borgarstjórin hóskandi stytta sær um stundir við at rópa úr borg síni, at øll ferðafólk við gulum bondum skulu ansa sær og renna fyri lívinum. So kunnu bilarnir fáa bestu umstøður, forlangandi mentanarfólk kunnu halda kipp, og vit slongja beinini upp á kontórborðið - og enn einaferð, gleðiliga, seta fótbóltin á breddan til komandi játtanarkarmar.
Mentan eftir reyv
Fótbóltur er undirhald, gott nokk eitt effektivt av slagnum, sum helst man sortera undir kategoriina veruleikaflýggjan – og so liggur tað jú beint til høgra beinið at víðariføra hetta veruleikafjara konsept til fíggjarliga partin við adressuleysari branding. Og eftir at landsliðið, okkara djørvu mentanarreiðmenn úti í heimi, fyri hundrað og seytjandu ferð hava verið fyri “heiðurligum tapi” vegna ófantaligt gúpparí og høpisleysar sendingar, er gerandisadagurin aftur kaldur og gráur og býarfasadan sovnað, uppaftur vanrøktari enn áður. So hvat er at gera? Jú, vit bíða bara í spenningi, til týskararnir koma, so liva vit eina løtu aftur.
Leivur Thomsen, valevni fyri Tjóðveldi


text:
Sambært kunngerð nr. 152 frá 18. desember 2012 um loðsprógv og loðsfrítøkuskjal, kann Sjóvinnustýrið geva loðsfrítøkuskjal til skipsførara ella vakthavandi navigatør, hóast loðsskylda er í økinum og skipið tí er fevnt av loðsskyldu.
Treytin fyri at fáa loðsfrítøkuskjal frá Sjóvinnustýrinum er, at skipsførarin ella vakthavandi navigatørur hevur gjølligan kunnleika til loðskylduga økið, umframt skip og skipaslag.
Oyðublað: Umsókn um loðsfrítøku
Umsókn um loðsfrítøkuskjal skal sendast Sjóvinnustýrinum saman við skjalprógvan fyri, at umsøkjarin hevur ført skip í viðkomandi havn í minsta lagi 3 ferðir innanfyri seinastu 12 mánaðarnar.
Loðsfrítøkuskjalið, sum er galdandi fyri eitt 5-ára tíðarskeið, er galdandi fyri ávísa havn og ávíst skipaslag og -stødd. Loðsfrítøkuskjalið kann tó ikki nýtast til skip, ið sigla við vandamiklum farmi, tá tey skulu í ella úr føroyskari havn, samb. fylgisskjali 2.
Tann sum hevur gildugt loðsfrítøkuskjal, hevur skyldu til at geva avvarðandi loðsstøð fráboðan um hetta.
Kostnaðurin fyri loðsfrítøkuskjal er kr. 1.175,00. Sama er galdandi fyri endurnýggjan av frítøkuskjalinum.
Endurnýggjan
Tá loðsfrítøkuskjalið skal endurnýggjast, skal nýggj umsókn sendast Sjóvinnustýrinum, saman við nýggjari váttan um siglingarøki seinastu 12 mánaðarnar.
Afturtøka
Tann, ið hevur loðsfrítøkuskjal, men sum ikki longur lýkir treytirnar í hesi kunngerðini, hevur skyldu til at senda Sjóvinnustýrinum skjalið aftur.
Vísandi til §17 í løgtingslóg um havnaloðsing.kann Sjóvinnustýrið taka aftur loðsfrítøkuaskjalið, um:
- tann sum eigur skjalið, hevur framt grovt brot á treytirnar í loðsfrítøkuskjalinum, á ásetingar í ella sambært hesi løgtingslóg, ella
- onnur viðurskifti gera seg galdandi, sum gera tað vágið at lata viðkomandi halda fram við at sigla í ella úr føroyskari havn uttan loðs


text:
Hin 19. januar 2016 vórðu umboð fyri Ja til hjúnabandið boðin í Trivnaðarnevndina í Løgtinginum, har uppskotið um at broyta hjúnabandslógina, so at tvey av sama kyni kunnu giftast, varð viðgjørt. Hetta er tað, vit løgdu fram. Ávísir smálutir eru broyttir fyri at verja samleikan hjá fólki.
Góðan morgun!
Eg eiti Arni Zachariassen, og hetta er Helgi Abrahamsen, og vit umboða felagsskapin Ja til hjúnabandið.
Eg vil fyrst av øllum hjartaliga takka tykkum fyri hendan møguleikan. Tað er ein heiður at tosa við tykkum, okkara fólkavaldu, um hendan týdningarmikla spurningin. Tað eru vit í felagsskapinum ógvuliga takksom fyri.
Ja til hjúnabandið er ein lítil felagsskapur, sum varð stovnaður í august mánaði síðsta ár. Okkara endamál er at verja hjúnabandið og verja familjuna ímóti hugskotum, trýstum, kanska man kann siga álopum, sum vit meta hótta hendan virðismikla stovnin. Vit hava til endamáls at luttaka í almenna kjakinum og føra argument fram, ið stuðla hjúnabandinum og familjuni, og vit sikta eftir at gera tað á ein skynsaman og virðiligan hátt.
Vit hava eina heimasíðu og eina síðu á Facebook, har vit rímiliga javnan leggja greinar og annað tilfar út og samskifta við fólk. Vit hava eisini skipað fyri onkrum tiltaki og onkrari vitjan úr útlondum. Og so tosa vit við trivnaðarnevndir, tá ið høvið býðst.
Tað, sum eg vil tosa um í morgun er, hví vit meta, at uppskotið, sum er lagt fram fyri tingið um at broyta hjúnabandslógina, so at fólk av sama kyni kunnu giftast við hvørjum øðrum, ikki er eitt gott hugskot. Hetta er Trivnaðarnevndin, og eg má viðganga, at eg varð eitt sindur kløkkur, tá ið eg las uppskotið upprunaliga og sá, hvussu lítið pláss varð brúkt upp á at lýsa, hvørjar avleiðingarnar, ið lógarbroytingin varð mett at hava við sær. Kanska veit eg ikki nóg nógv um politikk og um lógarsmíð, men man skuldi trúð, at praktisku avleiðingarnar av einum lógaruppskoti vóru tað týdningarmesta, man tók atlit til. Og at tá ið man gjørdi lógir, so kannaði man sum fólkavaldur, hvat fólkið sigur um júst tann spurningin. Men tað er sjálvandi gleðiligt, at vit kunnu koma saman nú á henda hátt og tosa um tað.
Hjúnabandið er grundað á menniskjaliga veruleikan ella sannleikan, at vit náttúrliga eru orienterað ímóti at koma saman at nørast og vaksa í tali.
Fyri at svara spurninginum, so vil eg fyrst av øllum siga, at vit halda hjúnabandið vera ein hin týdningarmesta og mest grundleggjandi stovnin í einum samfelag. Hjúnabandið er tann juridiski og sivil-etiski stovnurin, sum eksisterar í okkara lógum, men eisini í okkara høvdi, okkara kollektivu tilvitsku, og okkara dagligu og søguligu praksis. Hesin stovnur setur ein bindandi karm rundanum familjulívið. Hjúnabandið er, við øðrum orðum, ein náttúrligur stovnur. Tí er tað, at mentanir og samfeløg kring allan heimin hava funnið upp á hjúnabandið ferð eftir ferð upp ígjøgnum søguna. Ella, um man skal vera tekniskt korrektur, so vildi eg sagt, at samfeløg ikki finna upp á hjúnabandið, men finna út av tí. Samfeløg skapa ikki hjúnabandið – samfeløg viðurkenna hjúnabandið. Orsøkin er, at hjúnabandið er grundað á menniskjaliga veruleikan ella sannleikan, at vit náttúrliga eru orienterað ímóti at koma saman at nørast og vaksa í tali, sum tað stendur skrivað. Man kann við øðrum orðum siga, at hjúnabandið er ein heildarumfatandi eind. Tað umfatar kærleikan ímillum mann og konu og tað samlív, ið tvey, sum elskað hvørt annað, náttúrliga vilja ganga inní saman og hava í felag. Tað umfatar eisini tað lív, sum – um alt riggar soleiðis, sum tað skal – náttúrliga spyrst burtur úr hesum kærleika og hesum samlívi. Samstundis umfatar tað eisini kærleikan, ið er ímillum foreldur og børn, og børn og foreldur. Soleiðis umboðar og grundfestir hjúnabandið tryggar og haldgóðar karmar rundanum grundleggjandi samfelagseindina, sum familjan er. Í hjúnabandinum verða kallkyn og kvennkyn sameind, maður og kona sameind, pápi og móðir sameind, alt við tí yvirskipaða endamáli at tryggja allarbestu korini yvirhøvur til tað lív, sum henda sameining náttúrliga skapar. Hjúnabandið halgar tískil í ein týdningarmiklan mun kærleiksfulla sambandið og tilknýtið ímillum foreldur og børn.
Eg eri nóg heppin at hava upplivað eitt gott familjulív sum barn. Eg vaks upp í einum tryggum, stabilum og góðum heimi, har límið, sum helt øllum saman, var kærleikin ímillum mammu og pápa mín. Ein kærleiki, sum varð úttryktur, viðurkendur og hátíðarhildin í formella hjúnabandslyftinum, sum tey høvdu givið hvørjum øðrum, og sum tey hildu seg til í viðgangi og mótgangi. Tey eru tann størsti íblásturin hjá mær, tá eg nú royni at vera besti maðurin, sum eg kann vera fyri mína konu, og í ein týdningarmiklan mun soleiðis at vera besti pápin, sum eg kann vera fyri okkara børn.
Í hjúnabandinum verða kallkyn og kvennkyn sameind, maður og kona sameind, pápi og móðir sameind, alt við tí yvirskipaða endamáli at tryggja allarbestu korini yvirhøvur til tað lív, sum henda sameining náttúrliga skapar.
Hinvegin, so kenni eg eisini skuggasíðuna av hesum. Í mínum dagliga lívi og arbeiði komi eg bæði í samband við og inná menniskju, sum hava tað torført. Ein felagsnevnari fyri ein meiriluta av teimum er ein torførur barndómur. Og okkara familjukor – tær umstøður, sum vit uppliva sum børn – hava ótrúliga stóran týdning. Ikki øll eru so heppin at sleppa at uppliva góð barnaár. Ring familjukor hava við sær eitt niðursett mótstøðuføri yvir fyri lívsins avbjóðingum og kann í summum førum skapa eina so mikið svára pínu í sálini, at menniskju hava torført við at yvirliva. Tað vil ikki siga, at øll, sum hava góð familjukor, klára seg væl, og at øll, sum hava minni góð familjukor, klára seg illa. Men tað er soleiðis, at okkara upplivingar og okkara umstøður í uppvøkstrinum hava stóran týdning fyri, hvussu vit klára okkum, og hvussu vit handfara lívið.
Tað, sum vit í Ja til hjúnabandið óttast fyri, tá ið tað snýr seg um uppskotið um at loyva tveimum av sama kyni at giftast, er, at hetta ger upp við kynsliga komplimentaritetin, sum higartil hevur verið ein definerandi og sjálvsagdur partur av hjúnabandinum. Hetta at kvinnur og menn eru ymisk, men koma saman og gerast eitt og gerast meir í hjúnabandinum. Hesin kynsligi komplimentaritetur liggur, sjálvandi, sum grundarlag fyri allari nøring. Tað skal ein maður og ein kvinna til at fáa eitt barn. Ikki tykkum at siga, so er eingin annar máti enn hesin. Sjálvt um vit tosa hátøkniliga um eftirgjørdan gitnað og alt møguligt, so er enn talan um eina ávísa kyknu frá eini kvinnu og eina ávísa kyknu frá einum manni. Taka vit kynsliga komplimentaritetin úr alment galdandi definitiónini av hjúnabandinum, so hava vit reint logiskt einki grundarlag longur fyri at siga, at hjúnabandið í ein neyðturviligan mun snýr seg um nøring og um barnauppaling. Tað vil siga, at hjúnabandið ikki longur fer at snúgva seg um familjuna. Tað fer ikki longur at snúgva seg um at veita børnum trygg, støðuføst og góð kor. Tað fer at snúgva seg um – og bert at snúgva seg um – ynskini, áhugamálini og romantisku kenslurnar hjá vaksnum fólkum. Meðan hjúnabandið søguliga talað hevur sameint hesi ynskini, áhugamálini og romantisku kenslurnar hjá vaksnum saman við tørvirnar og rættindini hjá børnum, so setur hendan broytta definitiónin tey vaksnu upp ímóti børnum. Nú skulu vaksin og teirra kenslur takast fram um børnini. Úrslitið er, at tørvirnir og rættindini hjá børnum verða burturgloymd. Tað er hetta, sum reint logiskt hendir, tá ið kynsligi komplimentariteturin – og harvið nøring og barnauppaling – verður tikin burtur úr hjúnabandsdefinitiónini.
Taka vit kynsliga komplimentaritetin úr alment galdandi definitiónini av hjúnabandinum, so hava vit reint logiskt einki grundarlag longur fyri at siga, at hjúnabandið í ein neyðturviligan mun snýr seg um nøring og um barnauppaling.
Hetta hava vit eisini sæð í almenna kjakinum, sum hevur verið rundanum uppskotið at broyta hjúnabandslógina. So at siga eingin av teimum, sum hevur talað fyri at broyta hjúnabandslógina, hevur tosað nakað serligt um børnini.
Hetta er tað, vit í Ja til hjúnabandið óttast. Vit óttast tær avleiðingar, sum kunnu standast burturúr tí. Og vit halda okkum samstundis kunna síggja summar av teimum avleiðingunum longu nú. Seinastu 40-50 árini er hjúnabandið minkað í tign og virðing í vesturlendskum londum, og tað hevur havt ringar fylgjur við sær. Fleiri og fleiri børn verða fødd uttan fyri hjúnaband – í nógvum førum fødd einligum mammum – og uppliva tí minni av tí tryggleika og støðufesti, sum hjúnabandið kann skapa. Fleiri og fleiri hjúnabond verða syndrað, tí at hjúnaskilnaður gerst meira og meira vanligur og góðtikin – og hetta setur djúp spor í tey børn, sum ofta liggja ímillum. Í dag er breið semja, um at kynsligur aktivitetur ikki einans hoyrir heima í hjúnabandinum, eins og hildið varð fyrr, og tí er tað vorðið gerandiskostur, at gentur gerast við barn í tannárunum – ofta uttan fyri parlag yvirhøvur – umframt at útbreiðslan av meira og minni vandamiklum kynssjúkum er økt nógv. Mett verður, at 40-50 milliónir fosturtøkur verða framdar árliga kring knøttin, og gransking vísir, at kvinnur fáa fostur tikin í avgerandi mun orsakað av vantandi fíggjarligum tryggleika – einum tryggleika, sum hjúnabandið kann hava við sær. Samstundis er fátækradømi – serstakliga fyri kvinnur og børn – vaksið í takt við, at fólk velja hjúnabandið frá. At vaksa upp uttan fyri eitt kærleiksfult hjúnaband ímillum síni biologisku foreldur er sambært serfrøðingum korrelerað við verri kropsliga og sálarliga heilsu, verri úrslit í skúlanum og á arbeiðsmarknaðinum, kriminalitet og rúsevnismisnýtslu.
Tað eru sjálvandi ikki tey, sum vilja giftast við sama kyni, sum hava gingið á odda fyri hesi gongd. Hetta hava vit hinskyndu megnað at gjørt sjálv. Men vandin við at broyta hjúnabandslógina, so at tvey av sama kyni kunnu giftast – og harvið útihýsa børnunum og familjuni frá hjúnabandinum – er, at tignin og virðingin fyri hjúnabandinum minkar enn meir. Og soleiðis verður ein hjúnabandsfatan, sum raðfestir ynski og kenslur hjá vaksnum fram um tørvir og rættindi hjá børnum, ritað í stein, og gerst hon partur av okkara lógarverki.
Fyri at taka samanum, so er tað í áhugamálunum hjá okkum øllum, men fyrst og fremst okkara børnum, sum eru okkara framtíð, at hjúnabandið verður vart og varðveitt. Vit meta, at tað at broyta hjúnabandið, so tvey av sama kyni kunnu giftast, og soleiðis logiskt talað útihýsa nøring og barnauppaling, umboðar eitt afturstig, eitt stig skeiva vegin fyri okkara samfelag. Og tí vilja vit heita á Trivnaðarnevndina og á Føroya Løgting annars at atkvøða ímóti hesum uppskotinum.
Takk fyri!


text:
Vit hava tørv á avloysarum sum kunnu traðka til, tá dagrøktarir hava frí ella feriu, og tá sjúka er. Tað er í hesum ógvuliga umráðandi, at avloysarin er tøkur tá tørvur er á tí, og at viðkomandi hevur góðar umstøður at taka ímóti børnum í egnum heimi.
Dagrøktarir í Sumbiar kommunu ansa børnum heima fyrrapart og møtast saman við børnunum seinnapart í skúlanum.
Niðanfyri er gjølla lýst hvat fyri førleikakrøv vit seta viðkomandi og hvussu dagrøktarskipanin er uppbygd.
Um starvið
Sum dagrøktari ansar tú børnum í egnum heimi. Uppgávan er at geva børnunum ein tryggan og mennandi gerandisdag, við t.d at stimbra teirra hugflog og menna teirra sosialu førleikar ígøgnum spæl og samspæl við onnur. Vit leggja stóran dent á tað rørsluliga í tí dagliga, tí tað er har grundarsteinurin fyri menning verður lagdur.
Førleikakrøv
Vit leggja stóran dent á teir persónligu eginleikarnar hjá tí sum settur verður sum avloysari fyri dagrøktara. Tú skalt hava hegni og hugflog at arbeiða við menningini hjá tí einstaka barninum, sum skal byggjast á heildarfatanina hjá barninum, har umsorgan, spæl og mentan eru ein heild.
- Tað er ein fyrimunur, um tú hevur royndir innan barnaansingarøkið
- At tú hevur góðar umstøður, at ansa børnum bæði inni og uttanfyri.
- At tú tekur ábyrgd og kanst arbeiða sjálvstøðugt og í toymum.
- At tú vísir virðing fyri børnunum, foreldrum og starvsfeløgum.
- At tú ert álítandi og hevur góð samstarvsevnir.
- At tú ert tolin og vísur umsorgan.
- At tú megnar at geva børnunum ein mennandi og áhugaverdan gerandisdag.
- At tú dugir at síggja møguleikar heldur enn forðingar.
- At tú megnar at lesa og viðgerða námsfrøðiligt tilfar
- At tú hevur eitt roykfrítt og allergivinarligt heim.
Vit bjóða
- Eitt sjálvstøðugt og spennandi arbeiði.
- Eitt áhugavert og lívsjáttandi starv, har tú í stóran mun leggur arbeiðsdagin til rættis.
- Arbeiði í egnum heimi.
- Góðar starvsfelagar.
- Eitt mennandi námsfrøðiligt umhvørvi fyri bæði børn og starvsfólk.
- Vit kunnu bjóða tær eitt starv, í tryggum og góðum arbeiðsumstøðum og gera vit okkara til, at øll trívast í tí dagliga.
- Sum avloysari fyri dagrøktara hevur tú tætt samstarv við foreldur, leiðslu og námsfrøðiligu ráðgevingina hjá Tvøroyrar Kommunu.
Løn- og setanartreytir:
Setanarøkið er Sumbiar Kommuna. Tann, ið sett/settur verður, eigur at tola broytingar starvinum viðvíkjandi.
Starvið er lønt sambært sáttmála millum Føroya Arbeiðarafelag og Kommunala Arbeiðsgevarafelagið
Umsóknin sum avloysari, saman við møguligum prógvum og viðmælum, umframt revsuváttan, skal vera okkum í hendi í seinasta lagi 19.10.2018, kl 12.00
Meiri fæst at vita um starvið við at venda sær til leiðaran Marit Poulsdóttir á tlf: 281339 / 611087
Umsóknin skal sendast via post ella teldupost til:
Tvøroyrar Kommunu
Dagrøktarskipanin
Tvørávegur 37
800 Tvøroyri
Stílað Marit Poulsdóttir, dagrøktarleiðara
Ella við telduposti til Denne e-mail adresse bliver beskyttet mod spambots. Du skal have JavaScript aktiveret for at vise den.


text:
Stropin
Dagstovnurin á Kambsdali eitur Stropin og heldur til á Børkugøtu 1.
Stovnurin byrjaði sítt virksemi 21. September 2012 og er teknaður av Fuglark.
Dagstovnurin er ætlaður 78 børnum í aldrinum 0 til 6 ár. Stovnurin er skipaður í tvær lonir: ovaralon og niðaralon.
Í ovarulon halda vøggustovurnar til, ið eru Bláastova og Grønastova og í niðarulon halda barnagarðsstovurnar til, ið eru Reyðastova og Gulastova.
Leiðari á stovninum er Anna Joensen, telefon nr.: 23 80 41 og varaleiðari er Sigga Ó. Á Grønutúgvu.
Bláastova, 23 80 42
Grønastova, 23 80 43
Reyðastova, 23 80 44
Gulastova, 23 80 45
Teldupostur: stropin@fuglafjordur.fo
Heimasíða: www.stropin.fo
Upplatingartíðir:
Mánadag til fríggjadag, kl. 7.15 – 17.00
Grundlógardag og Ólavsøkuaftan er opið til middags.
Stongt er fast hesar dagar: Jólaaftan og millum jóla og nýggjárs.
Flaggdag og Ólavsøkudag.
Stropin fer í summarfrí í tríggjar vikur í seinnu helvt av juli mánað.


text:
U20 landsliðið við monnum spældi seg í hálvfinaluna í EM-kappingini í Makedonia, tá teir vunnu á Hvítarusslandi seinnapartin. Føroyar vunnu 29-22.
Tað var eitt taktiskt meistaraverk av venjaratoyminum, Mark Laursen-Marcher og Hjalmari Klein Olsen, og ídnum og væluppløgdum spælarum, ið førdi til ein tryggan sigur á Hvítarusslandi, ið annars var stórfavorittur undan dystinum.
Føroyar spældu allan dystin á tamb við sjey monnum í álopinum og tað vísti seg at rigga avbera væl. Tempoið varð tikið úr dystinum, samstundis sum føroysku leikararnir fingu loyst verjuna hjá hvítarussum.
Við góðum liðavriki, einum vælleikandi Hørði Trygvasyni í málinum, einum brandi av Brandi Halgirssyni í verjuni og einum flúgvandi Vilhelmi Poulsen í álopinum, serliga í seinna hálvleiki, hava Føroyar vunnið seg í hálvfinaluna.
Dysturin í dag er uttan iva tann best spældi dysturin hjá U20 landsliðum í EM-kappingini.
Tað er ikki greitt enn, hvørjum hálvfinalan verður ímóti, men líkt er til, at hon verður móti verttjóðini, Makedonia.
Málskjúttar:
Vilhelm Poulsen 10
Høgni Zachariassen 6
Brandur Halgirsson 4
Niklas Hanusarson 3
Tróndur Wardum 3
Hallur Arason 1
Leivur Mortensen 1
Djóni Jansson Petersen 1


text:
— útfrá Guðs egna æviga orði, sum er hægsti myndugleiki í alheiminum, sum eg og tú verða dømd eftir á evsta degi.
18 Tí at vreiði Guðs verður opinberað frá himni ímóti øllum ógudiligleika og órættvísi hjá monnum sum halda sannleikanum í órættvísi;
19 Av tí at tað, sum kann verða vitað um Guð, er eyðsýnt í teimum; tí at Guð hevur sýnt teimum tað.
20 Tí at hinir ósjónligu lutir hansara frá skapan veraldarinnar eru klárliga sæddir, verðandi fataðir av teim lutum sum eru gjørdir, enntá hansara ævigi máttur og Guðhøvd; so at teir eru uttan umbering:
21 Av tí at, tá ið teir kendu Guð, dýrðmettu teir hann ikki sum Guð, eiheldur vóru takksamir; men gjørdust fáfongdir í sínum ímyndanum, og teirra fávitskuta hjarta varð myrkjað.
22 Váttandi seg sjálvar at vera vísar, gjørdust teir dárar,
23 Og broyttu dýrd hins óforgongiliga Guðs yvirí eina mynd, gjørd lík forgongiligum manni, og fuglum, og ferføttum djórum, og skriðkyktum.
24 Hvørsvegna Guð eisini gav teir upp til óreinsku, gjøgnum girndirnar av teirra egnu hjørtum, at vanæra síni egnu likam sín ámillum:
25 Hvørjir broyttu sannleika Guðs yvirí eina lygn, og tilbóðu og tænaðu skapninginum meiri enn Skaparanum, sum er vælsignaður um ævir. Amen.
26 Av hesi grund gav Guð teir upp at ringum lystum: tí at sjálvt teirra kvinnur broyttu tað náttúrliga brúkið yvirí hatta sum er ímóti náttúru:
27 Og somuleiðis eisini menninir, farandi frá tí náttúrliga brúkinum av kvinnuni, brendu í síni girnd hvør móti øðrum; menn við monnum virkandi hatta sum er ósømiligt, og móttakandi í sær sjálvum tað viðurlag villu sínar sum var hóskiligt.
28 Og enntá sum teim líkaði ei at afturhalda Guð í kunnleika sínum, gav Guð teir yvir til eitt afturkastiligt sinni, at gera hasar lutir sum eru ikki sømiligir;
29 Verandi fyltir við allari órættvísi, siðloysi, vondsku, ágirnd, illviljaskapi; fullir av øvund, morði, trætnaði, sviki, óndskapi; teskarar,
30 Bakbítarar, hatarar av Guði, hatursfullir, hugmóðigir, reyparar, uppfinnarar av illum tingum, foreldrum ólýdnir,
31 Uttan skil, sáttmálabrótarar, uttan náttúrligan alsk, ósemjiligir, ómiskunnsamir:
32 Hvørjir, kennandi dóm Guðs, at teir, sum fremja slíkar lutir, eru verdigir til deyða, ikki einans gera hinar somu, men hava hugnað í teimum sum gera teir.
( Róm. 1:18—32 FKJ )
… og ein trúgvandi trýr ØLLUM LUTUM, sum standa skrivaðir í Guðs orði, eisini tí, sum Guð sigur um hesar lutir.
Men hetta játti eg tær, at eftir veginum sum teir kalla ranglæra, soleiðis tilbiði eg Guð fedra mína, trúgvandi øllum tingum sum eru skrivaði í lógini og í prophetunum:
( Gern. Áp. 24:14 FKJ )
EINASTA RÆTTVÍSA GRUNDIN til at skiljast, og fáa tær ein annan, er siðloysi (har tú ert tann óseki parturin):
Og eg sigi við tykkum, Hvørsumhelst ið skal koyra burtur konu sína, undantikið um tað veri fyri siðloysi, og skal giftast við eini aðrari, fremur hordóm: og hvøriðso giftist við henni sum er koyrd burtur, fremur hordóm.
( Matthæus 19:9 FKJ )
Guðs orð verður tín og mín dómari á evsta degi: (um tú trýrt tí, ella ei, er líkamikið)
Hann ið vrakar meg, og tekur ikki ímóti orðum mínum, hevur ein sum dømir hann: orðið sum eg havi talað, tað sama skal døma hann á evsta degi.
( Jóhannes 12:48 FKJ )


text:
Vinnuferðin endaði í Súðavík
Ferðandi vinnuframsýningin av Reyðarfirði til Ísafjarðar, sum fór fram í seinastu viku, var av fríggjadagin. Eftir at hava vitjað fyritøkur og sýnt fram í Ísafirði, steðgaði sendinevndin, sum taldi 30 føroyingar, í bygdini Súðavík. Har lótu 14 fólk lív, tá skalvalop í 1996 legði ein part av bygdini í oyði.
Tað var ein kensluborin løtu, tá skúlastjórin og bygdarráðsformaðurin tóku
ímóti, vístu skúlan fram og greiddu frá hendingini. Eisini nýttu tey høvi at
takka føroysku tjóðini fyri at hava veitt eina hjálpandi hond.
Íalt eini 170 fólk frá 80 íslendskum fyritøkum vitjaðu framsýningina í
ávikavist Reyðarfirði, Akureyri og Ísafirði, har tey fingu kunning og knýttu
sambond við føroysku veitararnar, sum vóru við og bjóðaðu seg fram.
“Føroysku luttakararnir hava latið væl at ferðini og hjá fleiri spurdist
enntá okkurt ítøkiligt burturúr. Íslendingar tóku væl ímóti og sýndu stóran
áhuga – bæði fyri veitarunum til fiskivinnuna, alivinnu og byggivinnuna. Tí
vóni eg, at ferðandi framsýningin fer at stimbra samhandilin millum Ísland og
Føroyar,” sigur Poul Michelsen, landsstýrismaður.
Kelda: Heimasíðan hjá Føroya landsstýri


text:
Ingi Samuelsen
10.02.2016 - 09:30
Tíðindi > Samfelag & Politikkur > Almannaverk og sosiala økið
Mánakvøldið var ein øðrvísi dokumentarsending send í Danmarks Radio.
Sendingin er um danska rithøvundan Erik Valeur, sum roynir at fáa greiðu á sínum allar fyrstu árum sum barn á pinkubarnadeildini á Skodsborg Spædbørnehjem – eitt barnaheim, ið tók sær av børnum, ið vóru tikin frá mammunum beint eftir føðing.
Sjálvur ber Erik Veleur stóra sorg av at verða svikin sum barn, og hevur borið upp á hesa byrðu í seksti ár.
Í 2011 skrivaði hann eina nógv rósta skaldsøgu, ”Det syvende barn”, har hann roynir at lýsa lívið, sum hann ímyndar sær tað á Elefantstuen, har sjey smábørn lógu í myrkri uttan stórvegis umsorgan frá vaksnum.
Síðan hevur hann gingið við til at gera ein dokumentar har hann greiðir frá síni lagnu, men har hann eisini leitar upp børn, sum fingu somu lagnu sum hann.
Ein teirra var Ole, sum Erik var nógv saman við tey bæði fyrstu árini í lívinum. Erik hevur leingi vitað, at Ole fann eina familju í Føroyum, sum adopteraði hann.
Í sendingini leitar Erik Valeur so til Føroya fyri at finna lagnufelagan. Tað førir hann til Nólsoyar. Hann finnur ikki ”Ole” á lívi, men fær lagnutungu søguna um, hvussu hann gjørdi av við seg.
Tú kanst síggja fyrra part av ”Erik og børnene fra spædstuen” á heimasíðuni hjá Danmarks Radio. Annar partur verður sendur mánadagin.
Erik Valeur, kemur til Føroya í leitanini eftir síni fortíð (Mynd: DR)